Obilježen Međunarodni dan porodice, Doboj, 15.05.2013.\nU Doboju je, pod pokroviteljstvom gradonačelnika grada Doboja, a u organizaciji Udruženja za pomoć djeci sa posebnim potrebama prigodnom manifestacijom obilježen Međunarodni dan porodice.\nManifestaciji su prisustvovali predstavnici osnovnih i srednjih škola iz Doboja, predstavnici Centra za socijani rad Doboj, Centra za mentalno zdravlje, predstavnici više udruženja građana iz Doboja, roditelji djece sa posebnim potrebama, kao i predstavnik Ombudsmana za djecu.\nPored protokolarnog manifestacija je imala i radni karakter. Učesnici su u svojim izlaganjima iznijeli probleme sa kojima se susreće današnja porodica sa posebnim naglaskom na probleme porodica djece sa posebnim potrebama i smetnjama u razvoju. U radno-seminarskom dijelu učestvovali su stručnjaci-defektolozi koji rade sa djecom sa posebnim potrebama i održali predavanja na teme „ADHD-poremećaj hiperaktivnosti kod djece" i „Autizam-metode u rehabilitaciji".\nU organizaciji Ministarstva porodice omladine i sporta RS u Banja Luci je obilježen 15.maj Međunarodni dan porodice prigodnom izložbom dječijih radova na temu "Moja porodica", čiji su autori djeca koja borave u predškolskim ustanovama u Republici Srpskoj.


Devojčice imaju bolje rezultate u tehnologiji i inženjerstvu od dečaka • Ibis Creative Kragujevac\nNajnoviji izveštaji kažu da su devojčice bolje od dečaka u predmetima vezanim za tehnologiju i inženjerstvo. Ove informacije potiču od rezultata testa tehnološke i inženjerske pismenosti, kojeg je radilo 15 400 osmaka kao deo Nacionalne procene edukativnog napredovanja (National Assessment of Educational Progress - NAEP).\nTest je procenjivao sposobnost učenika da koriste tehnološke i inženjerske sposobnosti u realističnim situacijama, kao što su izgradnja biciklističke staze ili kreiranje programa izlozbe u muzeju. Devojčice koje su učestvovale u testu u proseku su imale 155 poena, 5 poena više od dečaka. Bez obzira na ovo, i dalje manje devojčica nego dečaka sluša predmete vezane za tehnologiju i inženjerstvo. U proseku, 61% ispitanih dečaka sluša ove predmete, dok je kod devojčica taj procenat 51%.\nDevojčice takođe imaju bolje rezltate od dečaka u oblastima komunikacije i timskog rada.\nNakon ove analize, Pegi Kar iz Nacionalnog centra za Edukativnu statistiku je rekla kako treba još više ohrabrivati devojčice da pohađaju nastavu vezanu za tehnologiju i inženjerstvo, dok dečake treba ohrabrivati da rade u timu i razvijaju komunikacione veštine.


Irak: U pokrajini Anbar poginulo 37 a ranjeno više od 60 ljudi\nIračka policija je saopštila da je u napadu kamionom natovarenim eksplozivom poginulo 37 ljudi i ranjeno više od 60 u blizini jedne sunitske džamije u pokrajini Anbar. U tri bombaška napada u Bagdadu je poginulo najmanje 5 ljudi i ranjeno dvadesetak. Osam iračkih policajaca je poginulo u napadu pobunjenika na kontrolni punkt u blizini prestoničkog aerodroma. Istovremeno, irački zvaničnici izveštavaju da se napreduje najnovijim pokušajima ponovnog uspostavljanja kontrole nad Bagdadom. Hiljade šiita u nekoliko gradova demonstrirale su protiv američkih snaga, čiji su pripadnici nakratko uhapsili sina jednog uticajnog šiitskog lidera u blizini iranske granice.\nBagdadska bezbednosna operacija nazvana «Fard al-Kanun», ili «Nametanje reda», nastavlja da se širi i trupe zauzimaju nove položaje u različitim delovima grada i pretresaju kuće i vozila tražeći oružje i eksploziv. Irački ministar unutrašnjih poslova Džavad Bulani kaže da operacija omogućava iračkim i američkim snagama da pomnije tragaju za pobunjenicima.\nBulani kaže da američke i iračke snage posmatraju pobunjeničku strategiju i uče kako da im se suprotstave brže. Iračke snage, kako je objasnio, uče da se prilagode i reše probleme, tako da su proteklih dana uspešno otkrile neke terorističke zavere. Ipak, mnogi Iračani i Amerikanci sumnjaju da će razmeštaj hiljada novih vojnika po prestonici, sam po sebi, biti dovoljan za raspuštanje iračkih duboko ukorenjenih sektaških milicija. U redovnom nedeljnom obraćanju predstavnika Demokratske stranke preko radija, bivši američki ambasador u Ujedinjenim nacijama, Ričard Holbruk, zatražio je od američke vlade da se za pomoć obrati iračkim susedima.\n«Učestvovanje u široko zasnovanoj diplomatskoj ofanzivi i početak razmeštanja američkih snaga u Iraku, predstavljaju najbolji put za osiguranje američkih interesa u regionu i suzbijanje ozbiljne opasnosti od terorističkih mreža.»\nPredsednik Buš se protivi razgovorima sa Iranom i Sirijom, državama koje optužuje da ne čine dovoljno da uguše pobunu u Iraku. Predsednik takođe tvrdi da iranska vojska snabdeva pobunjenike u Iraku usavršenim eksplozivom i deo nove bezbednosne operacije obuhvata strožiju kontrolu na kontrolnim punktovima duž iranske granice da bi se presrele pošiljke oružja. Na jednoj od tih kontrolnih tačaka, pripadnici američkih snaga su juče priveli najstarijeg sina moćnog šiitskog političara Abdul-Aziza al-Hakima, koji se vraćao iz Irana u Irak.\nAmerička vojska tvrdi da je Amar-Abdul al-Hakim, čiji otac vodi partiju pod imenom Šiitski savet za islamsku revoluciju u Iraku, bio u konvoju koji je bio sumnjiv. On je oslobođen posle nekoliko sati, bez ikakve kazne, a vojska tvrdi da se sa njime postupalo sa poštovanjem. Međutim, ljudi koji su putovali sa Amar-Abdulom kažu da su američki vojnici bili vrlo grubi. Američki ambasador u Iraku, Zalmej Halilzad, izvinio se zbog incidenta, ali je privođenje razjarilo hiljade šiita koji su demonstrirali u Bagdadu, Basri, Kutu i Nadžafu. Irčka televizija je emitovala snimke stotina ljudi koji su se okupili u Kutu, gde je Amar-Abdul zadržan u pritvoru. Njegov otac je u svakom slučaju veoma uticajna ličnost u vladi premijera Nurija al-Malikija i sastao se sa predsednikom Bušom u decembru. Abdul-Aziz al-Hakim još nije javno komentarisao privođenje svog sina.


Čomić: Istopolna zajednica nije brak\nMinistarka za ljudska i manjinska prava i društveni dijalog Gordana Čomić navela je jutros da bi zakon o istopolnim zajednicama trebalo da reši administrativne probleme osoba koje žive zajedno, a da takvim zajednicama neće biti omogućeno usvajanje dece.\nČomić je gostujući na RTS-u navela da zakon treba da unapredi kulturu ljudskih prava i položaj LGBT populacije, kojoj je prema njenim rečima “uvek pripadalo oko deset odsto stanovništva”.\n“Sada je Srbija odlučila da popravi uslove njihovog života. Jer oni već žive zajedno. I radi se na tome da se naprave pravila kako mogu da nasledjuju jedan drugog, kako se rastaju…”, navela je Čomić.\nMinistarka je rekla da još uvek zakon nije u fazi kada bi trebalo da se uključe poslanici i premijerka, jer oni nikada nisu pozivani da se uključe u dijalog u prednacrtu zakona, ali je pozvala sve organizacije i zainteresovane strane da se uključe u društveni dijalog o ovom pitanju.


Odalović: Problem što nema novih informacija o nestalima\n24. juni/lipanj, 2012.\nProblem u pronalaženju nestalih osoba u regionu tokom rata na prostoru bivše Jugoslavija je što nedostaju nove informacije koje bi dovele do preciznijih podataka na kojim lokacijama bi mogli da se traže, izjavio je predsednik Komisije za nestala lica Veljko Odalović.\n"Problem u regionu je što nema novih informacija i tu smo u najvećim dilemama. Dobijemo neke informacije, uložimo ogromna sredstava za proveru, utrošimo sate i dane i na kraju dođemo na lokacije na kojima nema ništa", rekao je Odalović agenciji Beta.\nOn je istakao da se ne može prestati sa potragama. Do sada je u regionu rešeno blizu 40.000 slučajeva, podsetio je Odalović navodeći da je ostalo nešto više od 13.0000 nestalih.\n"Mi ne možemo da kažemo porodicama nestalih da nećemo proveravati, ali to iscrpljuje resurse, a ne znamo više ni od koga ni šta da tražimo, od svih tražimo, a malo dobijamo", dodao je on.\nPrema njegovim rečima, pokrenuta je inicijativa da se organizuje sastanak lidera zemalja regiona o nestalima gde bi predsednici država dali zajedničkom deklaracijom dodatni podstrek organima i službama koje treba da prikupe te podatke.\nNaveo je da je važno da se procesuiraju zločini jer se iz istraga i saslušanjem svedoka može dobiti dosta novih informacija. Odalović je kazao da je dobro da niko u regionu ne odustaje od traženja nestalih i da niko ne pokušava da taj problem stavi u drugi plan.


Kapija grada na licitaciji, izgradnja obilaznice naredne godine – RADIO TELEVIZIJA BOR\nKapija grada na licitaciji, izgradnja obilaznice naredne godine\nBOR – Članovi Gradskog veća u Boru usvojili su na 49. sednici 13 predloga odluka koje će se naći na dnevnom redu naredne sednice Skupštine grada.\nIzmeđu ostalog usvojen je predlog odluke o pokretanju postupka otuđenja dela nepokretnosti u javnoj vojini, tačnije dela objekata Kapije grada. Gradu Boru pripada 1880 kvadratnih metara ovog objekat, a njegova prodaja predviđena je putem javnog nadmetanja. Vrednost koju je dao licencirani procenitelj iznosi 620 hiljada evra, a za kupovinu ima zainteresovanih, između ostalih i kompanija Ziđin Rakita Bor.\nČlanovi veća prihvatili su između ostalog i predloge odluka o izradi planova razvoja grada Bora do 2028. godine i kapitalnih investicija za naredne dve godine, zatim izveštaj o radu interresorne komisije i o stepenu usklađenosti realizovanih aktivnosti i programa poslovanja javnih preduzeća u 2019. godini.\nO ovim predlozima odlučivaće odbornici Skupštine grada na sednici koja bi trebalo da bude održana naredne nedelje.\nTags: aleksandar milikic, Bor, grad bor, gradsko vece, kapije bora, obilaznica\nPrevious Svečanost i vežba povodom Dana civilne zaštite\nNext Izgradnja Vizitorskog centra na „Feliks Romulijani“\nNevreme u Boru nije izazvalo veće probleme


Pokret socijalista: Nismo Dojčinovića nazvali narkomanom - KRIK\nPokret socijalista: Nismo Dojčinovića nazvali narkomanom\nObjavio/la KRIK.rs oktobar 26, 2017\nAleksandar Vulin (foto: Ministarstvo odbrane)\nPokret socijalista ministra odbrane Aleksandra Vulina objavio je danas saopštenje u kom navode da urednika KRIK-a Stevana Dojčinovića nikada nisu nazvali narkomanom, niti stranim plaćenikom. Saopštenja koja su objavljivali u prethodnih više od mesec dana, međutim, govore suprotno.\nSaopštenje Vulinove stranke objavljeno je na njihovom zvaničnom sajtu nakon što je grupa novinara poslanicima delila letke sa pitanjima za članove Vlade Srbije. Jedno od pitanja upućeno je ministru Vulinu – kada će se ograditi od saopštenja svog pokreta u kome urednika KRIK-a Stevana Dojčinovića nazivaju „narkomanom“ i „stranim plaćenikom“.\nU saopštenju Pokreta socijalista piše da oni nikada nikoga nisu nazvali narkomanom, već da su tražili da se „tvorci pojedinih dezinformacija podvrgnu testu na opijate.“\nTakođe navode i da termin ’strani plaćenik’ nije korišćen ni u jednom njihovom saopštenju.\nSaopštenja koja je pokret objavljivao u prethodnih više od mesec dana ga, međutim, demantuju.\nPodsetimo, nakon što je KRIK objavio priču da ministar Aleksandar Vulin ne može da dokaže poreklo više od 200.000 evra, Pokret socijalista objavio je niz saopštenja u kojima iznosi uvrede na račun urednika KRIK-a.\nTako, u saopštenju pod nazivom „Dojčinoviću, koliko si novca dobio od stranaca?“ navodi se da „nije tajna da je Dojčinović plaćen iz inostranstva za svaki tekst kojim napada Vulina, a nije tajna ni da uzima narkotike“.\nPokret od urednika KRIK-a traži da „izađe sa svim računima“ i „podvrgne se testu na droge“.\n„Znamo da to narkomani obično neće, ali spoznaja i prihvatanje činjenice da si narkoman je dobra stvar za tebe, ali i za sve one koji moraju da čitaju i plaćaju tvoje narkomanske fantazije i halucinacije“, pisalo je u jednom od saopštenja Pokreta socijalista.\nNapade Vulinovog pokreta na urednika KRIK-a u Vladi Srbije osudila je jedino ministarka Zorana Mihajlović, dok je premijerka Ana Brnabić rekla da razume „emotivnu reakciju Pokreta socijalista“.\nPredsednik Vučić je krajem prošle nedelje izjavio da za ovaj slučaj ne zna, ali da će se raspitati.\nZbog laži koje je Pokret socijalista o njemu objavio u nizu saopštenja, urednik KRIK-a je krajem prošlog meseca podneo tužbu.\nPročitajte priču o stanu ministra Vulina\nPrisluškivani razgovori o švercu kokaina: „Roba je top“\nŠarićevim saradnicima zakazano suđenje pred Apelacionim sudom\nDarko Šarić (foto: printscreen)\nŠarić kažnjen zbog vređanja tužioca, suđenje odloženo za jul\noktobar 27, 2017 u 13:57\nMa ovaj bolje da ćuti on je opšta suprotnost od Šojića! Šojić kada brlja avanzuje a Vulin sve više i više se zaglobljuje u blato. Već je do guše propao. Ako ne bude ćutao udaviće se!


Zdravko Tolimir u pritvoru Haškog tribunala - Kozarac.ba\nZdravko Tolimir u pritvoru Haškog tribunala\n1. Juna 2007.\nGeneral Vojske RS Zdravko Tolimir, jedan od najtraženijih haških bjegunca koji je uhapšen u četvrtak u BiH, juče je prebačen u Hag i smješten u pritvorsku jedinicu UN-a u Å eveningenu.\nKako je saopšteno iz Haškog tribunala, Tolimir će se u ponedjeljak izjasniti o krivici po osam tačaka optužnice kojima se zbog ubistva srebreničkih Bošnjaka u julu 1995. godine tereti za genocid, udruživanje radi vršenja genocida, zločine protiv čovječnosti i kršenja zakona i običaja ratovanja. Refik Hodžić, portparol Haškog tribunala, kazao je da je Tribunal obaviješten da Tolimir ima zdravstvenih problema i da će mu u Hagu biti obezbijeđena odgovarajuća zdravstvena njega.\nOn, međutim, nije mogao da precizira o kakvim se zdravstvenim problemima radi.\nGojko Vasić, načelnik Uprave Kriminalističke policije MUP-a RS, kazao je juče da je Tolimir uhapšen na području Bratunca nakon što je prešao iz Srbije u BiH. Vasić je kazao da je akcija hapšenja počela nakon što je policija RS došla do saznanja da bi se neko od haških optuženika u četvrtak trebao naći na tom području.\n“Odmah smo blokirali taj teren i počeli s pretragom. Ubrzo smo uhapsili jednu osobu koja kod sebe nije imala dokumente, a kasnije je utvrđeno da je u pitanju Zdravko Tolimir”, kazao je Vasić. On nije želio da iznosi detaljnije informacije o Tolimirovom hapšenju ističući da to ne može učiniti jer “postoji još pet haških optuženika koje treba uhapsiti”.\nVasić je kazao da još, međutim, nije utvrđeno kako je Tolimir prešao granicu sa BiH.\n“Način prelaska granice s jedne na drugu stranu nije utvrđen, jer je to otvoren prostor koji lako prelaze i osobe i roba pa je, vjerovatno, tako lako prešao i Tolimir”, rekao je Vasić.\nDragi Milošević, zamjenik načelnika Uprave Kriminalističke policije MUP-a RS, kazao je da je Tolimir, prema saznanjima policije, prije hapšenja u RS boravio na teritoriji Srbije.\nNaveo je da je Tolimir u četvrtak uveče predat istražiocima Haškog tribunala nakon čega je helikopterom NATO-a prebačen iz Banjaluke u Sarajevo, odakle je juče prevezen u Hag. Milošević je kazao da je Tolimir u lošem zdravstvenom stanju, ali nije precizirao o čemu je riječ.\nTolimir je rođen 1948. godine u Glamoču i tokom proteklog rata bio je jedan od najbližih pomoćnika generala Ratka Mladića, zadužen za obavještajno-bezbjednosne poslove Glavnog štaba Vojske RS. Tolimir je u vrijeme rata obavljao dužnost pomoćnika komandanta za obavještajno-bezbjednosne poslove Glavnog štaba VRS. Optužnica protiv njega je potvrđena 10. februara 2005. godine, a objelodanjena 25. februara iste godine. Pored Tolimira, na istoj optužnici su se nalazili Milan Gvero i Radivoje Miletić, koji su ranije uhapšeni. U toj optužnici njih trojica su se teretili u pet tačaka za ubistvo, progone, nečovječno postupanje i deportaciju bošnjačkog stanovništva iz Srebrenice i Žepe u julu 1995. godine. Optužnica je u dva navrata mijenjana, te je 15. avgusta 2006. godine Pretresno vijeće Haškog tribunala naložilo da se predmet Zdravka Tolimira razdvoji od ostalih s obzirom da je u bjekstvu.\nU optužnici se navodi da je Tolimir bio jedan od sedam pomoćnika komandanta, koji su bili neposredno odgovorni komandantu Glavnog štaba generalu Ratku Mladiću i da je bio upoznat s planom pogubljenja vojno sposobnih muškaraca zarobljenih nakon pada Srebrenice. Navodi se i da je pomagao u prisilnom premještanju i deportaciji žena i djece iz Potočara.\n“Kao pomoćnik komandanta za obavještajne poslove i bezbjednost Tolimir je bio upoznat s planom da se muslimansko stanovništvo istjera iz enklava Srebrenica i Žepa i učestvovao u sprovođenju tog plana”, stoji u optužnici.\nOsim Tolimira, za genocid u Srebrenici optuženi su Vinko Pandurević, Ljubiša Beara, Vujadin Popović, Drago Nikolić, Milorad Trbić i Ljubomir Borovčanin, koji se odranije nalaze u pritvoru Haškog tribunala. Radivoje Miletić i Milan Gvero, koji su se nalazili na istoj optužnici s Tolimirom, terete se na osnovu individualne krivične odgovornosti za zločin protiv čovječnosti i kršenja zakona i običaja ratovanja. Za genocid u Srebrenici ranije su osuđeni Radislav Krstić, Vidoje Blagojević, Momir Nikolić i Dragan Obrenović.\nHaški tribunal je za ratne zločine počinjene u ratu na prostoru bivše Jugoslaviji do sada podigao optužnice protiv 161 osobe, od kojih je pet još u bjekstvu. Riječ je o Ratku Mladiću, Radovanu Karadžiću, te Goranu Hadžiću, Vlastimiru čorđeviću i Stojanu Župljaninu.\nDirektor policije Srbije Milorad Veljović kazao je da je MUP Srbije podatke o Zdravku Tolimiru dobio od bezbjednosnih službi, a ne od Haškog tribunala. Istakao je da je MUP Srbije po dobijanju proslijedio informacije o Tolimiru policiji RS, koja je izvela hapšenje.\n“Sve akcije će se sprovoditi zajednički, sa svim policijama u regionu, i ta saradnja je svakim danom sve intenzivnija”, kazao je Veljović.\nZdravko Tolimir prebačen je u Hag avionom NATO-a, US Air Force, koji je poletio sa sarajevskog aerodroma juče oko 12.15.\nNovinarskim ekipama nije bilo dozvoljeno da fotografišu u širem krugu aerodroma, dok je avion NATO-a bio na pisti. Pripadnici Granične policije dozvolili su novinarima prilaz mjestu s kojeg se vidi pista, nekoliko minuta nakon što je avion odletio u Hag.\nPortparol NATO štaba u Sarajevu Derek Čepel kazao je da je Tolimirov transfer u Hag zajednička operacija NATO-a i EUFOR-a. On nije mogao reći gdje je Tolimir proveo noć, nakon što ga je NATO preuzeo od policije RS, ističući da će detalje moći saopštiti nakon što operacija bude završena.\nDodik neće navijati, a pjevat će himnu kad mu se bude pjevalo\nCerić uzidao prvi kamen u Ferhadiju


Svet Autor:FoNet20. maj. 202219:24\nBivši španski kralj Huan Karlos I, koji je abdicirao 2014. godine, vratio se u Španiju posle skoro dve godine boravka u Abu Dabiju, gde je otišao nakon više finansijskih skandala u koje je bio umešan.\nU domovinu se vratio, kako je rečeno, da bi prisustvovao jednoj veslačkoj regati, a povratak mu je omogućen nakon što je oslobođen optužbi, ali je njegov dolazak ipak izazvao brojne kontroverze, preneo je Politiko.\nTo je čovek koji je svojevremeo uradio veoma dobar politički posao, ali je pri kraju svoje vladavine napravio niz užasnih ličnih i profesionalnih grešaka. Zbog toga u Španiji neće snositi pravne posledice, ali ima stvari zbog kojih mora da plati moralu cenu, rekla je Ana Romero, autor više knjiga o španskoj monarhiji.\nO povratku osamdesetčetvorogodišnjeg bivšeg kralja počelo je da se govori u martu, kada je Vrhovni sud zatvorio sve tri istrage o njegovim finansijama.\nJedna se odnosila na 100 miliona dolara koje je 2008. godine dobio od saudijske kraljevske porodice, kada su istražitelji zaključili da nema dokaza da je to bio mito u vezi sa ugovorom o izgradnji brze železničke pruge, a kraljvski imunitet ga je zaštitio od podizanja optužnice za utaju poreza.\nDrugom istragom je utvrđeno da Huan Karlos nije imao nikakve koristi od jednog ofšor fonda u Džersiju, dok je istraga koja se odnosila na 500.000 dolara koje je primio od jednog meksičkog tajkuna zatvorena zbog toga što je poreskim vlastima platio pet miliona evra na ime svih zaostalih obaveza.\nHuan Karlos je stupio na tron 1975. godine posle smrti diktatora Franciska Franka, a šest godina kasnije sprečio je pokušaj državnog udara, što mu je u narednim decenijama garantovalo ogromnu popularnost.\nProblemi za njega počeli su kada je 2012. otkriveno da je sa svojom ljubavnicom bio u lovu na slonove u Bocvani, u vreme kada je španska ekonomija bila na kolenima usled velike svetske krize.\nNaredne dve godine odolevao je žestokim kritikama, da bi 2014. odlučio da abdicira i da vlast prepusti sinu Filipu VI.\nNakon toga su počeli da izlaze na videlo veliki finansijski skandali u koje je bio umešan, zbog čega je 2020. otišao u samoizganstvo u Abu Dabi.\nOdluka kralja Filipa da pošalje oca u inostranstvo bio je pokušaj da se napravi razlika između postupaka bivšeg kralja i imidža krune kao institucije, ali je to bio fijasko, jer je sve ukazivalo da je Huan Karlos pobegao od pravosudnog sistema, rekao je Pablo Simon sa Univerziteta Karlos III u Madridu.\nKralj Filip je prošle nedelje bio u poseti Ujedinjenim Arapskim Emiratima i tada je odbio da se vidi s ocem, ali je danas saopšteno da će se njih dvojica sastati u ponedeljak u Madridu, pre nego što se Huan Karlos vrati u svoju rezidenciju u Abu Dabiju.\nZbog skandala u koje je bio umešan bivši kralj, podrška monarhiji u Španiji sve više opada i anketa sprovedena prošle godine pokazala je da svega 31 odsto Španaca želi da država i dalje bude kraljevina, dok 39 procenata želi republiku.


Gradina: Tona neprijavljenih lanaca za sneg među prijavljenom robom - Far\nCarinici su na graničnom prelazu “Gradina”, u saradnji sa policijom, među prijavljenom robom u jednom kamionu, otkrili skoro tonu težak ”višak” lanaca za sneg, ali i ”manjak” od 8.000 kesica sa samolepljivim sličicama popularnih dečjih junaka ”Angry Birds”, saopšteno je iz Uprave carina.\nU saopštenju se navodi da je prekršaj otkriven 29. decembra kada je za detaljan pregled izdvojen kamion beogradskih registarskih oznaka, natovaren sa oko 13 tona različite robe za uvoznika u Bugarskoj. Upoređivanjem dokumentacije i onoga što je zatečeno u tovarnom delu, utvrđeno je da se među prijavljenom robom nalazi i 220 neprijavljenih lanaca za sneg teških oko 900 kilograma, ali i da nedostaje 10 kutija sa 8.000 kesica samolepljivih sličica popularnih dečjih junaka ”Angry Birds”.\nVrednost netačno prijavljene robe premašuje milion dinara, zbog čega će protiv izvozničke firme biti pokrenut prekršajni postupak pred nadležnim sudom, stoji u saopštenju.\n„Herbalajf” preparati zaplenjeni na Gradini Na Gradini zaplenjena garderoba u vrednosti preko 10.000 evra Krijumčarenje ptica i zaplena neprijavljenih evra na “Gradini” Neobično krijumčarenje na “Gradini” – 5.000 mini-libela u prtljagu putnika\ncaribrodDimitrovgradGradinaGranični prelazLanci za snegSamolepljive sličiceUprava CarinaZaplena


Foto: Arhiva | Jojić: Radnik dobra uvertira za Gent\nTanjug 18.10.2021 11:51\nBEOGRAD - Fudbaler Partizana Miloš Jojić izjavio je da je važno što su crno-beli pobedili Radnik iz Surdulice bez primljenog gola.\nIzabranci Aleksandra Stanojevića u 13. kolu Superlige Srbije savladali Radnik iz Surdulice 2:0 i u dobrom raspoloženju očekuju meč trećeg kola Lige konferencija protiv belgijskog Genta.\nStrijelac prvog gola protiv Surduličana Jojić ističe da je najbitinija pobjeda bez primljenog gola.\n"Radnik je protivnik koji se vrati iza lopte, čekali su svoju šansu iz kontranapada, na kraju je nisu dočekali što je dobro, znači da smo se dobro pripremili i dobro izgledali na terenu. Pobeda je mogla da bude ubedljivija, ali moramo biti zadovoljni sa 2:0 Napravili smo dobru uvertiru za četvrtak", rekao je Jojić za klupski sajt.\n"Imamo evropsku utakmicu pred nama i u Ligi konferencija želimo da izvučemo maksimum. Idemo na pobedu, igramo pred našim navijačima, nadamo se da će doći veliki broj ljudi na stadion da nas podrži", rekao je Jojić.\n"U prvenstvu im "ne cvetaju ruže", nisu baš dobro startovali, uzeli su malo bodova u odnosu na ono što se očekuje od njih, ali sigurno je da su jako nezgodna ekipa. Imaju par dobrih pojedinaca", zaključio je Jojić.\nUtakmica Partizan - Gent u trećem kolu Lige konferencija na programu je u četvrtak od 21 čas, a oba tima poslije dva kola imaju maksimalnih šest bodova.


#MojaKravicaFoodTalk2016 o najnovim trendovima u kulinarstvu\n#MojaKravicaFoodTalk2016 o najnovim trendovima u kulinarskom svetu\nMoja kravica Food talk 2016 je najveća regionalna konferencija o hrani i vinu, a održaće se 2. i 3. juna u sklopu turističkog kompleksa Ribarsko ostrvo. Raznolik program obradovaće sve ljubitelje hrane i vina, a bićete u prilici i da slušate o evropskoj kuhinji, genetski modifikovanoj hrani i da probate mnoge specijalitete.\nSlogan ovogodišnje konferencije je Food Revolution, a u skladu sa njim, posetiocima će biti predstavljene inovacije iz gastronomskog sveta, tehnike i trendovi, istraživanja publike u regionu, kao i novosti sa regionalne vinske scene. U prvom panelu imaćete priliku da čujete iskustva i mišljenje Nevene Veselinović iz Celozrno Catering-a, Krste Radović iz Mandarina Cake Shop-a i drugih učesnika. U toku dana vas očekuju i paneli u vezi sa zdravom hranom, gde će, pored ostalih, govoriti i Radovan Jokić iz TONS-a i tehnološkinja kompanije Hleb & kifle Marina Stojsković. Ostali paneli su u vezi sa novom publikom restorana u regionu i inovacijama u svetu slatkiša, gde ćete, između ostalih, imati prilke da čujete i autorku gastronosmskog bloga Kod Gabriele, kao i Branislava Kockarevića, mladog kuvara koji je bio šef kuhinje na više mesta, a ima samo 21 godinu.\nU petak će program otvoriti ambasadorka Francuske Christine Moro, a uz nju će govoriti i glavna urednica kulinarskih izdanja Color Press Grupe Ženja Aćimović, kao i član Gradskog veća za poljoprivedu Goran Sečujski.\nPosetioce će naročiti obradovati Experience zone gde će moći da probaju hranu i vino od preko 20 izlagača. Takođe, u okviru Experience zone, biće napravljen i vojvođanski švedski sto koji će organizovati udruženje Bač u srcu Bačke, koji je inače partner konferencije.\nNa kraju dana posetioce će u restoranu Alaska barka zabavljati i poznati bend Apsolutno romantično.\nKotizacija na dan konferencije će koštati 12 000 dinara, a obuhvata sva tri obroka i besplatan prevoz za posetioce iz Beograda. Celokupan program konferencije možete pogledati na linku.\nKonferencija Moja kravica Food Talk održava se uz podršku grada Novog Sada, turističke organizacije Novi Sad i Pokrajinskog sekretarijata za poljoprivredu, a ovogodišnja konferencija je četvrta po redu.\nPročitajte više o radionicama kuvanja u Novom Sadu\nOznakefood revolution inovacije u gastronomiji konferencija moja kravica food talk konferencija o hrani i vinu moja kravica food talk 2016 učesnici moja kravica food talk


Vesti online / Slobodno Vreme / Putovanja / Er Srbija uvodi nove linije\nAviokompanija Er Srbija najavila je da će u prvoj polovini 2014. uvesti letove na šest novih linija u Evropi i prema Bliskom istoku.\nKako se navodi u saopštenju, letovi za Bejrut, Budimpeštu, Sofiju i Varnu biće uvedeni od 30. marta 2014. godine, a za Kijev i Varšavu 29. maja. Nove linije će povećati ukupan broj destinacija u međunarodnoj mreži Er Srbije do 35, što je povećanje od 20 odsto.\nUskoro za Bejrut, Budimpeštu, Kijev, Varšavu: Er Srbija\nGeneralni direktor Er Srbije Dane Kondić rekao je da su nove linije deo strategije proširenja ka ključnim međunarodnim tržištima i veće ponude putnicima, što otvara mogućnost za rast turističkih, trgovinskih i investicionih veza Srbije s drugim državama.\n"Pored najavljenih destinacija, koje su među najvažnijim tržištima za odmor i poslovna putovanja u Evropi i na Bliskom istoku, istražujemo mogućnosti za dalji rast mreže u 2014, čiji će detalji biti objavljeni u dogledno vreme", kazao je Kondić.\nOn je istakao da će Er Srbije putnicima iz Beograda ponuditi specijalne promotivne cene povratnih karata od 99 evra za Budimpeštu, 129 evra za Varšavu i Kijev, 149 evra za Sofiju i Varnu i 210 evra za Bejrut. Er Srbija će ponuditi dnevne letove za Budimpeštu, Kijev, Sofiju i Varšavu, dok će Bejrut i Varna početi sa tri leta nedeljno i povećati se na dnevnu frekvenciju od juna 2014.\nLetovi za Kijev, Varšavu i Bejrut će se obavljati avionima Erbas (Airbus) A319, a letovi za Budimpeštu, Sofiju i Varnu će se obavljati avionima ATR72. Kompanija Er Srbija počela je da posluje 26. oktobra 2013, kada je Jat ervejz zvanično promenio ime u okviru dogovora Vlade Srbije i Etihada po kojem je aviokompanije Ujedinjenih Arapskih Emirata preuzela 49 odsto vlasništva u srpskoj aviokompaniji.\nPrema podacima sa sajta Centralnog registra za hartije od vrednosti, kompanija Er Srbije je registrovana kao akcionarsko društvo u kojem država Srbije ima 51 odsto akcije u vrednosti od 3,49 milijardi dinara, a Etihad ervejz 49 odsto akcijskog kapitala vrednog 3,35 milijardi dinara.\nAkcijski kapital Er Srbije podeljen je na 6.845.000 akcija od kojih Srbija ima 3.490.950 akcija, a Etihad ervejz 3.354.050 akcija. Nominalna vrednost akcije je 1.000 dinara.\nPUTOVANJA Sve lepote Češke u 200 i kusur sekundi\nPUTOVANJA "Prebivalište božanstva" ili mesto za umiranje\nSreda 15.01.2014. 09:26\nextra avio kompanija sa krševima od aviona starim više od decenije...još jedna od podvala vučića


Region otporniji na krizu nego 2008. – Bankar.me\nJuly 21, 2020 EVROPA, MAKRO, SVE VIJESTI Leave a comment\nFinansijska pozicija i perspektive zemalja Centralne i Jugoistočne Evrope u pogledu očekivanog razvoja nakon pandemije Kovid-19 je nesporno jača nego posle globalne finansijske krize 2008, smatra Đanluka Salseći, direktor međunarodne istraživačke mreže Intesa Sanpaolo ističući Srbiju kao posebno pozitivan primjer.\n“Naime, u posljednjih nekoliko godina, javni i eksterni računi su se osetno popravili u cijelom regionu. Primjera radi, u Srbiji je udio javnog duga u BDP-u opao sa skoro 70% u 2015. godini na oko 52% u prvom kvartalu ove godine, a udio spoljnog duga u BDP-u sa 73,5% sveden je na blizu 61,9%”, ukazuje Salseći.\nU isto vrijeme, kako dodaje, udio problematičnih kredita u Srbiji u ukupnim kreditima je drastično opao u bankarskom sektoru, sa preko 20% u 2015. godini na 5% u ovom trenutku.\n“Problematični krediti će se sigurno povećati zbog recesije, kao i u cijelom regionu Centralne i istočne Evrope i Jugoistočne Evrope, ali je ekonomija zemlje sada mnogo otpornija na eksterne šokove nego prije deset godina”, kaže Salseći u intervjuu za Magazin biznis.\nNapominje da su ekonomije Zapadnog Balkana još u ranim fazama pristupanja Evropskoj uniji, pa je, smatra, njihova pozicija utoliko složenija.\nPrema njegovom mišljenju, sasvim je izvjesno da će budući globalni smjer trgovinskih i investicionih aranžmana biti promijenjen, što znači da će to uticati na ekonomsku perspektivu izvozno orijentisanih ekonomija u regionu CIE i JIE, i posebno na Zapadnom Balkanu.\n“Ali, u tom kontekstu posmatrano, s obzirom na još uvjek nisku cijenu rada u regionu, zemlje Zapadnog Balkana bi mogle da osjete pozitivne efekte mogućeg izmještanja dijela zapadnoevropske prerađivačke industrije iz azijskih u evropske proizvodne centre, nakon pandemije Kovid-19”, dodaje Salseći.\nU prilog tome navodi da se priliv stranih direktnih investicija na Zapadnom Balkanu prije pandemijske krize kretao oko 12,7 mlrd EUR, a vrednost trgovine sa EU oko 55 mlrd EUR.\n“Zapadni Balkan se, zapravo, sve više integriše u globalne lance vrijednosti preko kompanija iz EU, a posebno Njemačke”, primjećuje Salseći.\nIstiče da će negativni efekti pandemije biti posebno snažni u Evropi, te da Međunarodna istraživačka mreža Intesa Sanpaolo očekuje pad stope rasta BDP-a za 5,8% u regionu CIE i JIE.\n“U okviru toga će ekstremni pad biti u sljedećim državama: oko minus 8,5% u Slovačkoj i Sloveniji među zemljama CIE, i minus 9,6% u Hrvatskoj u regionu JIE”, precizira Salseći.\nNakon toga će, kaže, uslijediti oporavak od oko 4,3% u 2021. godini, ali će ostati negativan kumulativni uticaj od oko 1,5% u dvogodišnjem periodu.\nOcjenjujući da su države regiona pojedinačno donosile odlučne fiskalne mjere za spas svojih ekonomija, Salseći podseća da su se u pružanje pomoći uključili i MMF i Svjetska banka, kao i međunarodne finansijske institucije, među kojima su EBRD i EIB.\n“U Evropi, sredstva EU su stavljena na raspolaganje zemljama članicama EU iz regiona CIE i JIE, kao i zemljama Zapadnog Balkana koje nisu članice – kandidatima kao što je Srbija i potencijalnim kandidatima za članstvo u EU kao što je Bosna. EK zajedno sa EIB, obezbijedila je u aprilu paket od 3,3 mlrd EUR za pokrivanje zdravstvenih potreba vezanih za virus korona i socioekonomski oporavak posle pandemije i najavila da će podržati evropsku agendu Zapadnog Balkana ekonomskim i investicionim planom za region. Očekuje se da će plan biti predstavljen krajem 2020. godine”, naveo je Đanluka Salseći.\nPOJMOVIFond za zapadni Balkan Region zapadni balkan - eu\nPrevious Džef Bezos je svakog sata svog života do sada zarađivao 230.000 dolara\nSljedeći Novi rekord: Bezos je u ponedjeljak zaradio još 13 milijardi dolara\nZapadni Balkan će nastaviti da zaostaje za Evropskom unijom


Obuka za varioce i bravare u firmi “Šole” – TV Kikinda\nDruštvo . Kikinda na webu . Privreda\nObuka za varioce i bravare u firmi “Šole”\nOn 1 novembra, 2017 by Aleksandra Djuran\nEdukativni centar za obuku u profesionalnim i radnim veštinama iz Novog Sada i firma “Šole” sarađuju na zajedničkom projektu koji će nezaposlenim Kikinđanima omogućiti da se obuče i steknu sertifikat za varioce i bravare. Ova dva zanimanja potrebna su kikindskoj firmi, a nema ih na evidenciji Filijale nacionalne službe za zapošljavanje.\n-Edukativni centar je osnovan upravo sa ciljem da pomogne u prekvalifikaciji i dokvalifikaciji nezaposlenih. U saradnji sa firmom “Šole” i Filijalom Nacionalne službe za zapošljavanje organizovali smo obuku za varice. To je jedno od najtraženijih zanimanja u Srbiji – istakao je Đurađ Milanković, direktor Edukativnog centra.\nDirektorica Filijale Nacionalne službe za zapošljavanje Jelena Mitrović smatra da je prekvalifikacija u Edukativnom centru dobar način da se stekne zvanje koje poslodavci traže:\n-Naša uloga je bila da informišemo, obavestimo i pozovemo nezaposlene o tome šta će se dešavati u Kompaniji “Šole”. Zajedno sa poslodavcem organizovali smo informativne razgovare sa zainteresovanima. Uradili smo i psihološko testiranje kandidata kako bi poslodavac na obuci imao nezaposlene sa što boljim kvalifikacijama.\nZa obuku se opredelilo 14 kandidata među kojima je i mašinski tehničar iz Beograda Duško Janošek:\n-Imam 35 godina i smatram da je obuka dobra prilika za sticanje perspektive jer su varioci traženo zanimanje.\nVlasnik Kompanije “Šole” Branko Šoklovački napominje da bi firma mogla da radi u tri smene samo da ima kvalifikovanu radnu snagu.\n-Kompanija “Šole” ima dosta posla i izvozno je orijentisana. Postoji potreba za kontejnerima koje proizvodimo i ovog momemnta mogli bi da zaposlimo 50-ak radnika. Obuku organizujemo jer pokušavamo da dođemo do novih zaposlenih – dobjasnio je Branko Šoklovački, vlasnik firme “Šole”.\nObaveza poslodavca je da nezaposlene obuči za posao nakon čega polažu završni ispit, a nezaposleni su u obavezi da posle toga godinu dana ostane da rade u Kompaniji “Šole”.


Stanivuković: Strukturnim reformama do još većeg broja stranih investicija - Ekonomija - Dnevni list Danas\nPočetna » Ekonomija » Stanivuković: Strukturnim reformama do još većeg broja stranih investicija\nStanivuković: Strukturnim reformama do još većeg broja stranih investicija\nDržavni sekretar u Ministarstvu finansija Gojko Stanivuković učestvovao je na sastanku Ekonomskog i finansijskog odbora (EFC) u Briselu, gde se zahvalio Evropskoj komisiji, Eurostatu i članovima EFC-a, EMCO, EPC i IFC za procenu dokumenta Programa ekonomskih reformi Srbije, za period 2019-2021,\n0Piše: Danas Online 03. maja 2019. 15.37 Izmenjeno: 07. maja 2019. 04.03\nStanivuković je podsetio da je Srbija otvorila poglavlje 17. u pregovorima sa EU, koje se odnosi na ekonomsku i monetarnu politiku, u decembru 2018. godine, u okviru kojeg će biti raspravljano o kapacitetima za koordinaciju ekonomskih politika, kao i o drugim temama relevantnim u ovom procesu, navodi se u saopštenju.\n„Realizacija strukturnih reformi, koje se nalaze u Programu ekonomskih reformi 2019-2021, predstavlja samo deo naših napora da ispunimo ekonomske preduslove za članstvo u Evropskoj uniji, ali je istovremeno ERP prepoznat i kao ključni dokument u koordinaciji ekonomskih politika sa EU. To je važna alatka koja nam pomaže da upravljamo reformama, privlačeći strane direktne investicije, uvećavajući kapacitet javne administracije, unapređujući ekonomsko upravljanje na najviši nivo“, rekao je Stanivuković.\nOn je naveo da je u izradi tog dokumenta, posebna pažnja data predstavnicima civilnog društva, poslovne zajednice, socio-ekonomskog saveta, kao i lokalnim vlastima i Narodnoj skupštini u oblasti unapređenja poslovnog okruženja.\n„Govoreći o makroekonomskom okruženju, o pozadini privlačenja stranih direktnih investicija, važno je primetiti da je postignut dinamičan ekonomski rast, a javne finansije izbalansirane u Srbiji, uz nizak nivo javnog duga i nisku i stabilnu inflaciju“, objasnio je Stanivuković.\nOsvrnuvši se na program fiskalne konsolidacije, koji je bio podržan i drugim ekonomskim merama, državni sekretar je rekao da je to rezultiralo značajnim unapređenjem makroekonomskih performansi u prethodnom periodu. Podsetio je i da je u 2018. godini zabeleženo 3,5 milijardi evra direktnih stranih investicija, u mnogim sektorima, a najviše u proizvodnji.\n„Uspostavljanjem fiskalne stabilnosti, baza za zdrav i održiv ekonomski rast bila je kreirana, a u potpunosti pokriven tekući deficit platnog bilansa, što je osigurano direktnim stranim investicijama, pa su se kretanja na tržištu rada preokrenula u pravcu poboljšanja“, rekao je on.\nStanivuković je rekao da su trenutni makroekonomski podaci pokazali da smo na pravom putu, a da projekcija za period od 2019-2021. godine predviđa kumulativni BDP rast od 11,9 odsto.\n„Stabilna uvećanja ulaganja se očekuju uz postepeno povećanje njihovog učešća u BDP“, rekao je Stanivuković.\nOn je naveo da će fokus ekonomske i fiskalne politike Ministarstva finansija i Vlade Srbije u narednom periodu biti očuvanje fiskalne stabilnosti, smanjenje javnog duga, promene u poreskom sistemu, kontinuirana reforma poreske administracije, intenziviranje strukturnih reformi, posebno posebno u domenu javnih preduzeća i podizanju efikasnosti javnog sektora, kao i smanjenju sive ekonomije.\n„Sve ove reforme teže daljem unapređenju ekonomskog okruženja kao neophodnog preduslova za brži rast BDP i otpornosti naše ekonomije. U prilog predstojećim ekonomskim naporima, Republika Srbija zaključila je novi aranžman sa Međunarodnim monetarnim fondom – Instrument koordinacije politika, koji predviđa nastavak institucionalnih i strukturnih reformi“, rekao je Stanivuković.\nDržavni sekretar u Ministarstvu finansija naveo je i da je Srbija kao prioritet za privlačenje stranih investicija označila unapređenje poslovnog okruženja, posebno pojednostavljenje procedura, tranformaciju Poreske uprave, reformu inspekcija, a kontinuirano se radi i na smanjenju sive ekonomije.\nStanivuković je podsetio da je rezultat reformi koje je Srbija sprovela prepoznat i na Doing Business 2019. listi Svetske banke, gde je rangirana kao 48. od 190 zemalja. Takođe, prema Indeksu globalne konkurentnosti, Srbija je rangirana na 65. mestu od 140 zemalja 2018. godine.\n„Dobri rezultati u privlačenju direktnih stranih investicija prepoznati su i od strane IMF, OECD i potvrđeni od strane Evropske komisije, u njihovoj proceni za period od 2019-2021. Vlada Republike Srbije posvećena je kontinuiranim strukturnim reformama za dalje unapređenje poslovnog okruženja, što je značajno i za domaće i za strane investitore“, zaključio je Stanivuković.\nEkonomski i finansijski odbor, Evropska komisija, gojko stanivukovic, Ministarstvo finansija, reforme\nMali: Budžetom za 2021. godinu više novca za povećanje plata u javnom sektoru i penzija\nNBS: Nema osnova za pesimističke procene rasta BDP-a Srbije\nEK preporučila Kosovu da sprovodi ranije sporazume iz dijaloga sa Srbijom


Od 21. septembra ponovo moguć izvoz govedine i mleka iz Srbije u Bosnu i Hercegovinu - Edukaplus\nOd 21. septembra ponovo moguć izvoz govedine i mleka iz Srbije u Bosnu i Hercegovinu\nMinistar poljoprivrede Branislav Nedimović izjavio je da će od srede (21. septembra 2016. godine) ponovo biti dozvoljen izvoz goveđeg mesa, prerađevina od goveđeg mesa i mleka iz Srbije u Bosnu i Hercegovinu, a kako je rekao, uskoro će biti omogućen i izvoz žive stoke, nakon usaglašavanja tehničkih detalja, navedeno je u saopštenju Ministarstva poljoprivrede.\nSrpski ministar poljoprivrede Nedimović i ministar vanjske trgovine i ekonomskih odnosa Bosne i Hercegovine Mirko Šarović potpisali su Memorandum o tehničkoj saradnji u oblasti poljoprivrede, a Nedimović je naglasio kako nakon toga neće više biti problema sa izvozom goveđeg mesa. Dokument je potpisan u Palati Srbija.\nBranislav Nedimović je istakao da je Srbija na nedavno održanoj međunarodnoj konferenciji u Sofiji dobila pohvale za preduzete mere u borbi protiv nodularnog dermatitisa, odnosno bolesti kvrgave kože goveda, odnosno da je pohvaljena jer je zaštitila evropski prostor od daljeg prodiranja bolesti.\n– Ovaj posao je pri kraju, a ono što je važno jeste priča o trgovini – rekao je Nedimović, dodajući da Srbija i BiH moraju da imaju što kvalitetniju ekonomsku saradnju. Prema njegovim rečima, tržište je otvoreno i za suncokret, pa ni tu neće biti prepreka za trgovinu.\n– BiH je najveći trgovinski partner Srbije na prostoru CEFTA, a mi ćemo, kako stvari stoje, samo u oblasti poljoprivrede ove godine dostići izvoz od 400 mil EUR. Na strani Srbije će sigurno biti suficit u trgovini veći od 350 mil EUR, a sada smo upravo dogovorili da se naprave kvalitetne procedure, kako bi razmena u oblasti poljoprivrede funkcionisala nesmetano – rekao je Nedimović.\nMinistar je podsetio da će otvaranje dva dodatna granična prelaza ubrzati i olakšati trgovinu između dve zemlje, pa tako i poljoprivredno-prehrambenih proizvoda.\nMinistar Šarović je naveo da se očekuje da nakon zasedanja Lisabonske konferencije ove sedmice, bude dozvoljen i izvoz živih goveda iz Srbije u BiH. Šarović je rekao i da su usaglašena sva sporna pitanja u vezi izvoza pilećeg mesa iz Bih u Srbiju, te ni tu više neće biti barijera.


Ivan Blagojevic : Južne vesti\n“Folksvagen buba”, kontrabas, saksofon i drugi eksponati ispred Nišvil džez muzeja ipak nisu opasni po građane, kako je ranije procenila Komunalna inspekcija, navode organizatori festivala pozivajući se na novu odluku inspekcije. Ali, da bi eksponati tu i ostali, inspekcija sada traži da Nišvil plati Opštini zakup prostora ispred muzeja, iako Gradu već plaćaju kiriju za muzej.\n15:25, 25. 5. 2020.\n13:54, 12. 8. 2019.\nImpresije sa niškog džez festivala, makar prema ocenama učesnika i onih koji su ga posetili i bili uz organizatore, pozitivne su - sveobuhvatni festival, za svakog po nešto. Hrvatski novinar i džez stručnjak Davor Hrvoj kazao je da mu fali samo džez scena, ali da se nada da će je dobiti.\n"Nišvil" otvorio konkurs za bendove - najbolji će svirati na svetskim džez festivalima\n14:50, 17. 1. 2019.\nI ove godine će na niškom džez festivalu biti održan "Showcase", na kome će bendovi moći da sviraju i pokušaju da obezbede učešće na nekom od svetskih džez festivala. Iz Nišvila najavljuju da će direktor Ivan Blagojević uskoro učestvovati na ovakvim događajima u Kini, Nju Orleansu i Bremenu.\nDruženje uz limunadu sa direktorom “Nišvila”\n15:41, 18. 7. 2017.\nDirektor niškog džez festivala “Nišvil” Ivan Blagojević će 20. jula u prostorijama EU info kutka uz limunadu razgovarati sa građanima o izvođačima koji će nastupiti na ovogodišnjem festivalu, ali i o tome koliko je ova manifestacija važna za Niš, kazali su organizatori.\nI “Nišvil” očekuje podršku Vlade\n10:08, 18. 2. 2016.\nFestival “Exit” apsolutno je zaslužio podršku Vlade Srbije, ali i “Nišvil” očekuje da je dobije u skorijoj budućnost kao treći brend Srbije, poručio je u pismu premijeru Aleksandru Vučiću direktor “Nišvila” Ivan Blagojević.\nNaredni "Nišvil" sa kineskim turistima i muzičarima\n15:26, 26. 10. 2015.\nNakon dvonedeljnog predstavljanja "Nišvilu" u Kini, direktor ovog džez festivala Ivan Blagojević kaže da će privući kineske turiste u Srbiju.\n11:36, 3. 9. 2015.\nDirektor “Nišvila” Ivan Blagojević pozvao je Ministarstvo kulture da ili u gradski budžet uplati 3 miliona dinara koji su festivalu odobreni još 2013. godine ili da obavesti Grad o tome da ih neće uplatiti kako bi festival mogao da tuži Ministarstvo.\n"Zbog para smo ostali uskraćeni za velika imena džeza"\n14:00, 23. 4. 2015.\nStalno se dešava da ”Nišvil” ostane uskraćen za neka velika imena zbog nedostatka novca, pa tako ljubitelji džeza nisu imali prilike da uživaju u nastupima Džoa Kokera, Ajka Tarnera, Džamirokvaja i drugih, kaže direktor ovog festivala Ivan Blagojević.\nPromocija knjige “Hod po džezu“ Ivana Blagojevića\n11:43, 19. 1. 2015.\nU ponedeljak 19. januara od 19 sati u sali Niškog simfonijskog orkestra biće predstavljena knjiga direktora “Nišvil” džez festivala Ivana Blagojevića pod nazivom “Hod po džezu”.\nNiš u znaku džeza\n17:12, 13. 8. 2014.\nU toku 4 dana „Nišvila“, organizatori očekuju preko 100.000 posetilaca, od čega će petina prisustvovati glavnom muzičkom programu na „Earth&Sky“ stejdžu, dok će u besplatnim programima uživati preko 80.000 ljudi.\nVranje ove godine bez "Nišvila"\n15:42, 25. 7. 2014.\nOve godine će Vranjanci ostati uskraćeni za koncert "Nišvil" džez festivala u njihovom gradu jer su organizatori Festivala od gradskih vlasti tražili da obezbede 700.000 dinara za jedno veče.\nIma para za film o Nišvilu, a ne i za Nišvil\n16:16, 14. 3. 2014.\nIako je Komisija Ministarstva kulture za muzičko stvaralaštvo odbila finansiranje “Nišvila” zbog sporne koncepcije, Komisija za informisanje istog Ministarstva odobrila je novac za film o tom festivalu.\n"Nišvil" najavljuje tužbu Ministarstvu kulture\n15:10, 25. 12. 2013.\nOrganizatori "Nišvila" tužiće Ministarstvo kulture za ranije obećan novac i štetu nanetu ugledu festivala ako Grad ne zaštiti ovu javnu manifestaciju.\nIpak nema para za Nišvil\n16:30, 13. 12. 2013.\nTri miliona dinara, koliko je festivalu "Nišvil" posle višemesečnih pregovora obećao bivši ministar kulture Bratislav Petković, definitivno neće biti uplaćeno jer je Ministarstvo poništilo tu odluku.\nNišvil obara sopstveni rekord\n16:04, 1. 8. 2013.\nDžez festival Nišvil oboriće prošlogodišnji rekord u broju održanih koncerata jer će ih na glavnom i pratećem programu u Tvrđavi, na keju, u regionu i Gerontološkom centru biti ukupno 81.\n“Beogradski lobi protiv Nišvila”\n00:00, 12. 6. 2013.\nNišvil će biti održan, bez obzira na odluku Ministarstva kulture da ovom prestižnom džez festivalu uskrati novac. Iza takve odluke stoji beogradski lobi koji je “iskompleksiran uspehom Nišvila”, kaže direktor festivala.


eu.me - Drljević: Usvajanje izbornih zakona do sredine novembra\nponedjeljak, 05 avgust 2019 10:35\nOno što Evropska unija očekuje od Crne Gore je i usvajanje izbornih zakona. U radu Odbora za sveobuhvatnu reformu izbornog i drugog zakonodavstva do sada nijesu učestvovali oni koji su inicirali njegovo formiranje - Demokrate i URA i pored poziva sa najviših međunarodnih i domaćih adresa. Da će posao do sredine novembra biti okončan na valjan način očekuje glavni pregovarač Aleksandar Drljević.\n"Ja iskreno vjerujem da mi u Crnoj Gori imamo i svijesti i volje i kapaciteta da pripremimo zakone kakvi se od nas očekuju i to ne samo zato što se to od nas očekuje već da bi u Crnoj Gori sproveli jedan izborni proces koji će biti na zadovoljstvo svih aktera", poručio je Drljević.\n"Ovo je bila situacija, ne samo u slučaju Crne Gore, već i ostalih država koje su se priključivale Evropskoj Uniji, kako se datum priključenja približavao tako je podrška padala. Ono što je značajno jeste da je ta podrška daleko iznad 50% i to nas dodatno ohrabruje da smo na pravom putu i da treba da nastavimo da sprovodimo reformske aktivnosti kada je proces evropske integracije u pitanju", kazao je Drljević.\n"Ono što zasigurno može da nas raduje jeste da su izbori za Evropski parlament pokazali da i na nivou država članica i na nivou budućeg saziva Evropskog parlamenta proevropske snage imaju veliku većinu. I da će politika proširenja zasigurno biti na listi prioriteta novog parlamenta i nove komisije", kazao je Drljević.\n"Naravno da je na nama da pokušamo da period koji je ispred nas, a koji je veoma realan u smislu dostizanja rokova i svega onoga što smo mi uradili postignemo i da nastavimo da sprovodimo reformske aktivnosti odnosno aktivnosti u konkretnim politikama i pregovaračkim poglavljima. Iskreno vjerujem da je taj rok veoma dostižan", saopštio je glavni pregovarač.\nKomentarišući pitanje da je tokom njegovog nedavnog obraćanja u Parlamentu jedna od zamjerki bila da proces pristupanja Evropskoj uniji predugo traje, Drljević je poručio da ne smijemo da zaboravimo da Crna Gora pregovara u jednom specifičnom trenutku koji se ne može upoređivati sa prethodnim talasima proširenja. "Sve su to okolnosti, kao i dešavanja koja su bila aktivna na nivou EU i država članica, kao što je Bregzit, ekonomska kriza, migrantska kriza na neki način imale uticaj na dužinu trajanja procesa", rekao je glavni pregovarač.\nCrnoj Gori je preostalo još jedno poglavlje da otvori - 8 koje se odnosi na konkurenciju.\nTV NOVA M - GLAVNI PREGOVARAČ ALEKSANDAR DRLJEVIĆ


Rekonstrukcija koševskog stadiona – SARAJEVO.co.ba\nObjavljeno 12. 05. 2010 od sarajevo.co.ba\nRekonstrukcija koševskog stadiona\nDo kraja augusta 2010. godine potrebno je ispuniti UEFA standarde opremljenosti stadiona “Asim Ferhatović Hase” na Koševu kako bi fudbalska reprezentacija Bosne i Hercegovine mogla odigrati kvalifikacione utakmice za Evropsko prvenstvo u Poljskoj i Ukrajini 2012. godine.\nZa ispunjenje propisanog minimuma standarda potrebno je izdvojiti više od milion konvertibilnih maraka, a obzirom da je koševski stadion imovina Općine Centar, načelnik ove sarjaevske općine je organizovao sastanak 10. maja 2010. godine, na kojem su dogovoreni detalji finansiranja ovog projekta.\nSastanku su prisustvovali direktorica Centra za sport i rekreaciju Jasmina Polić te predstavnici Nogometnog saveza BiH Jasmin Baković, v.d. generalni sekretar Saveza i Nihad Hodžić, v.d. direktor odjela za licenciranje klubova i ekspert za infrastrukturu u Nogometnom savezu BiH. Načelnik Bećirević je kazao da su pozvani predstavnici Federacije, Kantona i Grada najavili odsustvo iz opravdanih razloga ali da su iskazali zainteresovanost da učestvuju u finansiranju projekta.\n“Stadion na Koševu je imovina Općine Centar kojom upravlja putem Centra za sport i rekreaciju, ali u ovom slučaju treba da postoji interes od općine do države jer se radi o najboljoj promociji BiH u svijetu. Napravićemo dinamiku radova kako bi UEFA vidjela da smo ozbiljno shvatili projekt uređenja stadiona”, kazao je Bećirević.\nNa sastanku je potvrđeno da će Općina Centar i Centar za sport i rekreaciju izdvojiti po 100.000 KM za sanaciju stadiona, dok su predstavnici Nogometnog saveza također potvrdili da će izdvojiti finansijska sredstva za tu namjenu ne precizirajući iznos.\n“Naredne sedmice će biti rapisan tender za nabavku i postavljanje novih stolica na stadionu a nakon toga slijedi postavljanje reflektora te rješanje pitanje VIP lože.”, najavila je Jasmina Polić.\nUkoliko se ispune propisani uslovi, naša reprezentacija bi mogla odigrati kvalifikacioni meč sa Francuskom na Koševu 7. septembra 2010. godine.\nNazad Grad stipendira 50 studenata iz Udruženja Obrazovanje gradi BiH\nNaprijed Čuda izborne godine: Sanacija razbijenih ploča u Ferhadiji\n2 Odgovori na “Rekonstrukcija koševskog stadiona”\nMensur Graca kaže:\n13. 05. 2010 u 20:05\nKosevski stadion ceka na svoj zavrsetak jos od daleke 1993-e.Po prvobitnom projektu stadion odnosno tribine istok i zapad trebale su biti pokrivene.Cekamo predugo na ovaj zavrsetak.Nacelnik Becirevic u stvari nema podrske za ovo u stvari podrska je u mrvicama.Nacelnik ne moze sam naravno.Sarajevo kao polu-milionski grad jednostavno mora da ima objekat na kojem ce nasa repka sa ponosom igrati.Kosevo je i dio istorije grada jer su olimpijske igre 1984 bas na njemu otvorene.To je istorija i zato Kosevo treba u najmanju ruku biti pristojno.\nElvir Besic kaže:\n13. 05. 2010 u 21:58\nNovi , tj natkriveni stadion Kosevi nam je prijeko potreban , naime sramotno je da glavni grad drzave nema stadiona za reprezentaciju koja na dostojanstven nacin predstavlja nasu zemlju , nasu drzavu jednu i jedinu BiH !!!!!!!!!!!!!!!!!


Koja revolucija se nastavlja u JAPANU? - ESQUIRE.RS\nPromo 25. oktobar 2018.\nKompanija Filip Moris predstavila je u Japanu, kolevci ideje budućnosti bez duvanskog dima, najnoviju, unapređenu verziju svog revolucionarnog proizvoda IQOS-a - IQOS 3 i IQOS MULTI.\nPre četiri godine IQOS se prvi put pojavio upravo na japanskom tržištu i izazvao gotovo momentalnu, tektonsku promenu, do tada neviđenu i neočekivanu u duvanskoj industriji. Zahvaljujući Filip Morisu, proizvodi koji zagrevaju, a ne sagorevaju duvan postali su trend u duvanskoj industriji, a ova kompanija lider tog trenda, što je predstavljanje IQOS 3 i IQOS MULTI uređaja i pokazalo. Novi IQOS 3 i IQOS 3 MULTI rezultat su osluškivanja potreba korisnika u cilju unapređenja dizajna i poboljšanja korisničkog iskustva. Do sada je skoro 6 miliona odraslih osoba već ostavilo cigarete.\n„Naš san je da stvorimo bolju alternativu za pušače, a ovaj proizvod je taj san pretvorio u stvarnost - on predstavlja pravu revoluciju za 1,1 milijardu pušača”, izjavio je Andre Kalancopulos, generalni direktor kompanije Filip Moris. „IQOS 3 i IQOS 3 MULTI donose značajne pomake i poboljšanja i inovacije ovog proizvoda i označavaju korak napred u ohrabrivanju svih odraslih pušača koji ne žele da prestanu da puše, da pređu na alternative bez duvanskog dima. Korisnici IQOS-a znaju da ovaj proizvod menja mnogo toga u njihovom životu – i mi im se zahvaljujemo, kao što se zahvaljujemo i Japanu, kao zemlji koja je lider u ovim pozitivnim promenama.”\nIQOS je revolucinarni proizvod iza koga stoji 12 godina naučnog rada. Aerosol koji se stvara usled korišćenja IQOS-a u proseku sadrži 90 odsto manje štetnih hemijskih materija u poređenju sa duvanskim dimom iz klasičnih cigareta. Rezultati dosadašnjih sveobuhvatnih kliničkih istraživanja pokazuju da potpun prelazak na IQOS predstavlja manji rizik po zdravlje u odnosu na pušenje. U proseku je 70 do 80 odsto korisnika IQOS-a ostavilo cigarete, što ovaj proizvod čini najboljom i najnaprednijom alternativom za tradicionalne cigarete.


Ekipa "Stari grad" iz Beograda osvojila prvo mesto na 3x3 turniru u basketu u Požarevcu (FOTO) • Poportal\nNa spektakularnom turniru u basketu 3×3, koji je zbog vremenskih uslova održan u požarevačkom sportskom centru, uz poštovanje svih epidemioloških mera, prvo mesto u seniorskoj konkurenciji i nagradu od 120 000 dinara osvojili su basketaši ekipe „Stari grad“ Beograd pobedivši, u neizvesnom finalu, ekipu „3×3 Ub“ iz Uba rezultatom 21:19. Tako je ekipi iz Uba pripala nagrada od 30 000 dinara. Treće mesto izborila je takođe beogradska ekipa „Ada“.\nNagradu za prvo mesto dodelila je narodna poslanica Ana Miljanić, kao i predsednik Skupštine grada Požarevca Predrag Mijatović.\nU juniorskoj konkureniciji, gde su ekipe činili požarevački mladi košarkaši, prvo mesto zauzela je ove godine ekipa „Auto škola Traffic“, drugo „Zlatni“, a treće „Britka sablja“.\nSjajan basket igrao se do poslednjeg poena, puno borbenosti i kvalitetnih akcija moglo se videti na požarevačkom parketu, uz vrhunsku organizaciju.\nPravdu su na požarevačkom 3×3 turniru ove godine delili Danijela Stojanović, Marko Lojanica i Dragan Varagić iz Kragujevca i Miljan Gligorijević iz Smederevske Palanke.\nPodsećamo, ovo je prvi put da se u Požarevcu odigrava turnir A kategorije i taj epitet ovaj grad je potpuno opravdao, kaže Boško Adžić, koordinator 3×3 takmičenja Srbije:\nBoško Adžić, koordinator 3×3 takmičenja Srbije\n„Već više godina ova sredina zavređuje da bude organizator turnira A kategorije, ali sada su se stekli uslovi za to. Na žalost, ovog puta je bilo u hali i šteta je što nije bilo na sjajnom prostoru na kružnom toku, ali biće prilike narednih godina da to bude mnogo spektakularnije.\nEkipa nije bilo puno jer se ušlo u sezonu košarke, ali smo zadovoljni jer je bilo nekoliko vrhunskih ekipa, nekih od najboljih u Srbiji tako da je kvalitet turnira bio na jako visokom nivou.“\nU ime grada Požarevca organizatorima je zahvalio Milan Jović, član Gradskog veća zadužen za sport, omladinu i turizam:\nMilan Jović, član Gradskog veća grada Požarevca zadužen za sport, omladinu i turizam\n„Ovo je već peta godina za redom da se ovo takmičenje održava u našem gradu i to prerasta u tradiciju. Organizacija je bila na vrhunskom nivou, odličan basket se igrao u našem gradu. Moram da zahvalim Košarkaškom savezu Srbije na tome što opet mi domaćini. Nadamo se da ćemo produžiti tu saradnju i vidimo se i sledeće godine.“\nDANAS JE VELIKI PRAZNIK -KRSTOVDAN


Obeležen Dan Garde – Indeks Vesti – Najvažnije vesti iz Srbije i regiona\nNaslovna > Srbija Danas > Društvo > Obeležen Dan Garde\nObeležen Dan Garde\nRTV Vojvodina 05/05/2017 Društvo\nBEOGRAD – Garda Vojske Srbije obeležila je danas 187. godišnjicu postojanja, a tim povodom predsednik Srbije Tomislav Nikolić uručio je odlikovanja ističući da ta jedinica uspešno izvršava sve pred nju postavljene zadatke.\nSvečanosti su prisustvovali i ministar odbrane Zoran Đorđević i načelnik Generalštaba general Ljubiša Diković.\nNikolić je u obraćanju ukazao na nastanak i istoriju garde i podvukao da je to jedinica vojničke časti i vojničkih vrlina koja postoji gotovo koliko i moderna srpska država.\n“Velikim žrtvama i hrabrošću izboreno pravo srpskih ustanika na oružje, oličeno je u prvoj četi Garde formiranoj u Požarevcu, davne 1830. godine” kazao je Nikolić.\nOn je dodao da mnogi istoričari kao dokument koji označava početak stvaranja današnje moderne Vojske, smatraju pismo Kneza Miloša Obrenovića upućeno starešinama područnih nahija u kom traži da mu, po stasu i ugledu, iz zadružnih kuća odaberu najbolje momke za njegovu Gardu, te da ih do Đurđevdana pošalju u Požarevac.\nKako je rekao ponosni na svoje pretke, pamtimo i poštujemo nesalomivu snagu i volju gardista kroz ratove za oslobođenje Srbije kao i u oba svetska rata.\n“Garda i danas uspešno i visoko profesionalno izvršava postavljene zadatke u okviru sve tri misije Vojske Srbije, oslanjajući se uvek na svoje časno nasleđe i ponosno čuvajući svoju zemlju. Vaš strojevi korak na paradama u Beogradu, Moskvi i Pekingu, dostojanstveno stupanje i razvijena zastava Srbije u rukama gardiste, ispunila je ponosom sve naše građane” poručio je Nikolić gardistima.\nOn je rekao i da je Garda kao ogledalo časti, vojničke veštine i besprekorne spremnosti cele Vojske Srbije, sa izvanrednim gardijskim umećem prva slika naše zemlje i vojske sa kojom se susreću gosti Srbije – državni zvaničnici iz celog sveta.\n“Ponosan sam što sam svoj mandat predsednika Srbije obavljao okružen plavim gardijskim uniformama. Uveren sam da ćete, kao pripadnici jedinice koja je u svojoj časnoj istoriji šest puta odlikovana ordenom, nastaviti i u narednom periodu da odgovorno i savesno izvršavate sve svoje zadatke. Nastavite i dalje da čuvate čast i ugled Republike Srbije i mir i bezbednost njenih građana” naglasio je Nikolić.\nOdlikovanja su dobili Prva, Druga, Treća i Četvrta brigada kopnene vojske, Mešovita artiljerijska brigada “Vojin”, Rečna flotila, Centar za primenjenu matematiku i elektroniku, Tehničko-remontni zavod “Čačak” i Vazduhoplovni zavod “Moma Stanojlović”.\nKosovo: Uhapšeni ruski novinari


KCB: Muzički program u septembru 2020. - Dan u Beogradu\nNaslovna » Izlasci » Muzika » Klasika » KCB: Muzički program u septembru 2020.\nKCB - muzički program: Koncerti u Galeriji Artget (foto: KCB)\nKCB: Muzički program u septembru 2020.\nNeko drugi 4. septembar 2020. Klasika Postavite komentar\nKulturni centar Beograda (KCB) organizovaće tokom septembra 2020. svakog ponedeljka od 20.00 koncerte klasične muzike u Galeriji Artget.\nU posebnim uslovima i uz mere opreza u skladu sa epidemiološkom situacijom, u Galeriji Artget održavaće se programi iz ciklusa „Koncerti u Galeriji“.\nKoncertnu sezonu na Trgu republike 5/I otvoriće 7. septembra od 20.00, omiljeni pijanista beogradske publike, Nebojša Maksimović.\nNaredne nedelje, u ponedeljak 14. septembra, nastupiće violinistkinja Milana Smiljanić i pijansita Dinko Blagojević, predavači na Akademiji umejtnosti u Banjaluci koji svojim predanim radom i koncertima daju veliki doprinos muzičkom životu ovog grada. Njihove nastupe u Beogradu uvek su podjednako dobro prihvatali i publika i kritičari.\nHornista Igor Lazić, koji je profesor na Fakultetu muzičke umetnosti u Beogradu, zajedno sa pijanistom Markom Bogdanovićem će izvesti zahtevna dela Šumana i Hindemita, u ponedeljak, 21. septembra.\nPoslednjeg septembarskog ponedeljka 2020. u Artgetu će ponovo nastupiti gosti iz Banjaluke, flautistkinja Sonja Čule, profesorka na Akademiji umejtnosti u Banjaluci, i pijanistkinja Jovanom Branković. Njihov program nosi naziv „Dobre vibracije“ i obuhvata poznate kompozicije za flautu od 18. veka do danas.\nKCB – muzički program, septembar 2020.\nCiklus „Koncerti u Galeriji“\nPonedeljak, 7. septembar 2020. (20.00)\nNebojša Maksimović, klavir\nprogram: Šopen, Šubert, Rahmanjinov, Brams\nPonedeljak, 14. septembar 2020. (20.00)\nMilana Smiljanić, violina i Dinko Blagojević, klavir\nprogram: Bah, Mocart, Frank\nPonedeljak, 21. septembar 2020. (20.00)\nIgor Lazić, horna i Marko Bogdanović, klavir\nprogram: Šuman, Hindemit\nPonedeljak, 28. septembar 2020. (20.00)\nDobre vibracije – Sonja Čule, flauta i Jovana Branković, klavir\nprogram: K. F. E. Bah, Debisi, Poper…\nTagovigalerija artget izlasci jesen u beogradu kcb klasika leto u beogradu muzika za dž\nPrethodni Meridianbet: Najjače kvote na jednom mestu – Pokupi bonus 500 RSD i kladi se!\nSledeći Sahrane i kremacije u Beogradu, 5. septembar 2020.


Razgovarao: Dejan Tovilović 22.04.2017 08:19\n"Postoje značajne najave investicija, ali ostaje da se vidi u kojoj mjeri će se one realizovati. Bićemo srećni ako ne bude daljeg pada", kaže on.\nNN: Zašto se iz godine u godinu strane investicije u BiH smanjuju?\nNN: Koje su to najveće primjedbe investitora?\nNN: Kakve trendove u ovoj godini možemo očekivati?\nMILINIĆ: Poučeni iskustvom i prilivom investicija iz prethodnih godina, vrlo je nezahvalno u trenutnim okolnostima predvidjeti priliv stranog kapitala, uprkos najavljenim projektima i onim koji su započeti prethodnih godina. Trenutno je više projekata u fokusu, a s obzirom na iskazani interes investitora i atraktivnosti investicionih raspoloživih projekata u BiH, najviše nade polažemo u energetske projekte Kongora, Miljevina, Kakanj - Blok 8 i Bugojno, Tuzla - Blok 7, jer su po vrijednosti trenutno najveći, te nekoliko projekata vjetroelektrana i solarnih elektrana. Imamo mnogo sastanaka na temu ovih investicija, a kao najzainteresovanije bismo izdvojili kineske, japanske i korejske firme.\nNN: Kakvi su uopšte potencijali BiH za investiranje? Šta je ono što im je interesantno i u čemu vide priliku za zaradu?\nNN: Šta konkretno agencija može da uradi kako bi pomogla investitoru i izašla mu u susret?\nNN: Gdje ste morali intervenisati?\nMILINIĆ: Imamo investitore koji se nisu suočili sa birokratijom u BiH, ali je veći broj onih koji su imali probleme, poput firme "Bioil" Doboj i "Natural Food" iz Viteza. FIPA je u oba slučaja intervenisala na način da je organizovala sastanke s nadležnim institucijama s ciljem da se otklone prepreke na putu realizacije investicije.\nNN: Kakva je naša prednost u odnosu na zemlje u regionu? Na osnovu čega možemo ubijediti nekog investitora da svoj novac uloži u našu zemlju, a ne u, primjera radi, susjednu Srbiju, Hrvatsku ili Crnu Goru?\nNN: Pratite li šta se dešava s arapskim investicijama u BiH. Najavljivana je izgradnja luksuznih naselja vrijednih milione dolara, ali, kako stvari stoje, malo šta od toga je urađeno?\nMILINIĆ: Najava ne znači da će se investicija i realizovati. Svjedoci smo velikih najava projekata prethodnih godina, koji nikad nisu realizovani. Poučeni iskustvom, svaku najavu uzimamo s oprezom i čekamo početak realizacije investicije. Određeni broj projekata koji su realizovali investitori iz arapskog svijeta su vrlo uspješno okončani i zapošljavaju značajan broj radnika, dok, nažalost, imamo i projekata čija je realizacija stopirana iz različitih razloga.\nGordan Milinić FIPA Investicije


Sarajevo /Radionica VSTV-a BiH: Borba protiv korupcije je prioritet za BiH / Radio Sarajevo\nSarajevo / Radionica VSTV-a BiH: Borba protiv korupcije je prioritet za BiH\n14. 11. 2017. u 18:43:00 Fena\n"Procjena trenutnog stanja i identifikovanje područja za moguće unapređenje“, bila je tema dvodnevne radionice o saradnji tužilaštava i policijskih tijela koja je održana u organizaciji Visokog sudskog i tužilačkog vijeća Bosne i Hercegovine.\nRadionica je realizirana u okviru projekta "Jačanje tužilačkih kapaciteta u sistemu krivičnog pravosuđa“ koji podržavaju vlade Švicarske Konfederacije i Kraljevine Norveške u saradnji sa Instrumentom Evropske komisije za tehničku podršku razmijene informacija (TAIEX).\nSvrha te radionice je procjena nivoa saradnje između tužilaštava i policije, naročito u procesuiranju predmeta krivičnih djela korupcije i privrednog kriminala, kao i definisanje mogućih područja budućeg unapređenja saradnje između tužilaštava i policijskih tijela.\nUvodnim obraćanjem konferenciju su otvorili potpredsjednica VSTV-a BiH Jadranka Lokmić-Misirača i šef Odjela za vladavinu prava Ureda specijalnog predstavnika Evropske unije u BiH (EUSR) Richard Wood.\nLokmić-Misirača je zahvalila Generalnoj direkciji Evropske komisije za susjedstvo i pregovore o proširenju, koja je putem TAIEX-a podržala radionicu.\nDodala je da VSTVBiH nastoji kontinuirano jačati kapacitete domaćeg pravosuđa za borbu protiv korupcije, privrednog i organizovanog kiminala i nastavlja odgovorno ispunjavati svoju ulogu u pravosudnom sistemu.\n"Ova borba je prioritet za Bosnu i Hercegovinu, za VSTV i pravosudne institucije i sve građane Bosne i Hercegovine. Radionica je primjer odlučnosti da zajedno sa predstavnicima tužilaštava i agencija za provođenje zakona unaprijedimo vlastito znanje za borbu protiv različitih vidova kriminala, pa i onih najsloženijih poput organizovanog kriminala i korupcije", naglasila je potpredsjednica VSTV-a.\nŠef EUSR-ovog Odjela za vladavinu prava Richard Wood je u svom uvodnom izlaganju rekao da je TAIEX-ova radionica jedan od mnogih vidova podrške koju Evropska unija pruža BiH u razmjeni stručnog znanja iz EU.\n"Vlasti moraju osigurati da bolje sarađuju od onih koji su na pogrešnoj strani zakona. Mnoga unapređenja su zasigurno postignuta na polju uobičajene, svakodnevne delinkvencije, a sada je pravo vrijeme da se razmotri i saradnja vezana za konkretne oblike kriminala kao što su korupcija, terorizam i privredni kriminal. Zbog toga će stručnjaci iz EU na ovoj radionici dati savjete i podijeliti svoja iskustva u obavljanju istraga u konkretnim slučajevima kriminala", potcrtao je Wood.\nTokom radionice predstavljeni su pozitivni primjeri i najbolje prakse saradnje tužilaca i policije iz zemalja članica Evropske unije ( Hrvatske, Austrije, Italije i Slovenije ) kao i primjeri iz domaće prakse, saopćeno je iz VSTV-a BiH.\nTagovi: VSTV Norveška Švicarska korupcija kriminal\nSjednica / Predsjedništvo BiH prihvatilo poziv Vučića za posjetu Srbiji 6. i 7. decembra\nReakcije / Kožul: Odluka CIK-a nije u skladu s presudom u slučaju "Ljubić"\nSusreti / Wigemark - Cvijanović: Usaglašeni objedinjeni odgovori na Upitnik EU


LSV protiv menjanja granica\nTanjug 12. avgusta 2018. 10:42\nNOVI SAD – Liga socijaldemokrata Vojvodine oštro se protivi promeni granica na Balkanu i razmeni teritorija i poziva političare u Beogradu i Prištini da prestanu da razmišljaju u „teritorijalnim kategorijama“ i da se posvete poboljšanju života ljudi i unapređenju ljudskih i manjinskih prava, saopštio je danas predsednik te stranke Nenad Čanak.\nOn je naveo da je razmena teritorija princip koji je u prošlosti vodio u ratne sukobe i dodao da se takvim pristupom „relativizuje značaj granica“, koje moraju biti otvorene.\nLSV upozorava da bi razmena teritorija između Srbije i Kosova neminovno dovela do „legitimisanja pogrešnog modela etničkog zaokruživanja država“, kao i da bi navedena rešenja sa „velikom verovatnoćom“ proizvela „domino efekat“ i u drugim balkanskim državama.\nTo bi, kako se navodi, vodilo daljim etničkim podelama i težnjama za promenama ili „korekcijama“ i drugih granica na Balkanu, što otvara put u nove sukobe.\nPrema Čankovim rečima, LSV podržava nastavak Briselskog dijaloga, ocenjujući da je potrebno pronaći kompromisno rešenje, jer, kako kaže, „nerešeni problemi proizvode nestabilnost i ekonomsku stagnaciju“, što sve vodi daljim odlascima mladih i iz Srbije.\n„Zbog toga LSV poziva na mir, razvoj dobrosusedskih odnosa, nastavak dijaloga i evropska rešenja, kako ne bi ceo region bio talac prevaziđenih formula i razmišljanja u devetnaestovekovnim kategorijama granica i teritorija“, navodi se u saopštenju.


Izgradnjom nove zgrade podignut nivo rada i usluga /VIDEO/ - NTV Arena\nIzgradnjom nove zgrade podignut nivo rada i usluga /VIDEO/\nNova višenamjenska zgrada Centra za socijalni rad izgrađena je i opremljena po svim evropskim standardima. Investicija je vrijedna 3,1 milion maraka, a u sklopu kompleksa zgrade biće izgrađeni i tereni za djecu sa posebnim potrebama, s obzirom da se u ovoj zgradi nalazi i Dnevni centar za djecu sa poteškoćama u razvoju.\nPrije tri mjeseca završena je kompletna izgradnja i opremanje višenamjenske zgrade Centra za socijalni rad u Bijeljini, površine 2.540 kvadratnih metara. Izgradnjom ovog objekta koji je podignut na mjestu nekadašnje montažne zgrade koja je uništena u katastrofalnim poplavama 2014 godine, omogućena je kvalitetnija usluga korisnicima ove ustanove.\nIzvršena je napominje direktor ove ustanove i strukturizacija objekta, pa su dobro raspoređene sve službe za rad sa strankama.\nU izgradnju nove zgrade Centra za socijalni rad u Bijeljini uloženo je 3,1 miliona maraka, a urađena je po svim evropskim standardima.\nUslovi za rad su neuporedivo bolji,jer objekat zadovoljava sve kriterijume i potrebe kako zaposlenih tako i korisnika usluga Centra za socijalni rad u Bijeljini. U savremeno opremljenom objektu smješten je i Dnevni centar za djecu u riziku, a od septembra bi trebalo da počne sa radom i Dnevni centar za djecu sa poteškoćama u razvoju.\nTags: bijeljina, centar za socijalni rad, milorad sofrenic\nMićić: Bijeljina danas u ekspanziji izgradnj, mnogi ljudi rado dolaze da žive u Semberiji /VIDEO/


I NEW YORK ZA PRAVDU: Protesti zbog zlostavljanja Ujgura muslimana u Kini - IZDVOJENO.ba\n“Sloboda za Istočni Turkistan“, Stop, ubijanju Ujgura“, slogani su koje su demonstranti uzvikivali ispred zgrade kineskog konzulata na Manhattanu\nObjavljeno 10. Februara 2019. 14:41\nU centru New Yorka sinoć su održani masovni protesti zbog nasilja nad turkijskom etničkom zajednicom Ujgurima u Kini, javlja Anadolu Agency (AA).\nProteste ispred kineske diplomatske misije u New Yorku organizirala je Islamska zajednica nacionalnog pogleda (IGMG), a okupili su se uglavnom muslimani nastanjeni u Sjedinjenim Američkim Državama (SAD).\n“Sloboda za Istočni Turkistan“, Stop, ubijanju Ujgura“, slogani su koje su demonstranti uzvikivali ispred zgrade kineskog konzulata na Manhattanu.\nOrganizator protesta i čelnik IGMG-a Ayhan Ozmekik najoštrije je osudio politiku kineske vlade koja vrši velike pritiske i obespravljuje Ujgure u Istočnom Turkistanu, odnosno u autonomnoj kineskoj pokrajini Xinjiang.\nJučer je u zatvoru u Kini umro uglegni ujgurski pjesnik i muzičar Abdurehim Heyit, a Ozmekik je kazao da je nepravedno zatvoren u ubijen u zatvoru.\n“Najoštrije osuđujemo taj odvratni incident koji je samo refleksija kineske politike i progona u Istonom Turkistanu“, poručio je Ozmekik.\nDemonstranti su pozvali međunarodnu zajednicu da digne glas protiv obespravljivanja Ujgura u Kini.\nČelnik Svjetskog kongresa Ujgura Dolkun Isa je za AA kazao kako ugnjetavanje Ujgura u Kini traje već godinama.\nOn je pozvao Ujedinjene nacije, SAD, Tursku i druge zemlje da dignu glas protiv politike kineske vlade protiv Ujgura.\nTurska je jučer pozvala kineske vlasti da poštuju fundamentalna ljudska prava i zatvori koncentracione logore u kojima su zatvoreni brojni Ujguri u Xinjiangu.\nIPAK PUCA UNUTAR BH. BLOKA: Iz Naše stranke poručuju da je Željko Komšić smeće


"Tehnički nismo priznali Kosovo, ali to je deo sporazuma" - NOVA portal\n“Tehnički nismo priznali Kosovo, ali to je deo sporazuma”\nPolitika Autor:Tanjug 16. Sep. 202018:02 > 18:363 Komentara\nNovopostavljeni ambasador Izraela u Beogradu Jahel Vilan izjavio je danas da Izrael tehnički još nije priznao Kosovo, ali ističe da je to deo nedavno postignutog sporazuma u Vašingtonu i da veruje da neće uticati na snažne odnose Srbije i Izraela.\n“Što se tiče Kosova, imamo izjavu izraelskog premijera o obostranom priznanju Izraela i Kosova. Do sada nismo preduzeli dodatne korake na terenu, ali, to je deo sporazuma potpisanog u Vašingtonu”, rekao je Vilan za Tanjug, u prvoj izjavi za neki medij u Srbiji, neposredno nakon što je predao akreditive predsedniku Aleksandru Vučiću.\nIzraelski diplomata je, međutim, uveren da međusobno priznanje Izraela i tzv. Kosova neće uticati na snažne odnose njegove zemlje sa Srbijom, koje, ističe, Izrael planira još više da ojača.\nOn je rekao i da je današnji sastanak sa predsednikom Srbije bio fokusiran upravo na odnose Srbije i Izraela.\nVilan je istakao da su odnosi Izraela sa Srbijom pod rukovodstvom predsednika Vučića “dramatično poboljšani”.\n“Pre svega, zahvalan sam predsedniku Vučiću što je rekao da će Srbija prebaciti ambasadu u Jerusalim”, ističe ambasador Izraela.\nNa pitanje da li će Izrael, ukoliko Srbija prebaci ambasadu u Jerusalim “uzvratiti” Srbiji na taj ustupak, Vilan je rekao da je to veoma važan potez Srbije kao prijateljske zemlje sa jedne strane, dok se, sa druge, očekuje i od drugih prijateljskih zemalja da to učine.\n“Ali, to jeste usluga Srbije i cenimo to i smatramo da je to veoma važan korak unapred. Premijer i predsednik su obavili telefonski razgovor prošlog petka, razgovaraćemo o detaljima, kako da uzvratimo Srbiji”, rekao je Vilan.\nOn je dodao da uvek ima prostora za unapređenje odnosa dve zemlje i ponovio da je Srbija dugogodišnji prijatelj Izraela, o čemu, kaže, svedoče dokumenti u kojima se vidi kako su Srbi pomagali Jevrejima tokom Holokausta.\n“Cenimo prijateljstvo sa Srbijom i Srbima. Ali, naravno, uvek ima prostora za poboljšanje odnosa i zato smo tu i zato ćemo to da uradimo sa srpskom vladom, kako bismo našli najbolji način da unapredimo ovo prijateljstvo. Najvažnija polja u kojima to možemo da uradimo su ekonomija i trgovina, investicije”, zaključio je on.\nIzraelizraelski ambasador Jahel VilanKosovopriznanje\nDuda i Vučić - sad igraju šah, do juče bili protivnici VIDEO\nFotografija potvrđuje ko je naručio spot o Oliveru


Pedeset treće izdanje Bitef festivala održaće se od 17. do 26. septembra u Beogradu. U glavnom programu, publika će imati priliku da pogleda čak dvanaest predstava iz devet zemalja Evrope, Afrike i Južne Amerike. Umetnički fokus festivala je na imerzivnim predstavama, odnosno, na onim pozorišnim formama u kojima se briše jasna granica između izvođača i publike. Ovaj fenomen u savremenom pozorištu će se tretirati kroz dramske, ali i predstave fizičkog teatra, pa će i ovoga puta u programu festivala biti zastupljeno i plesno pozorište. Očekuje se da posebnu pažnju publike izazovu predstave koreografa iz Brazila i Nigerije. U okviru Bitefa će 21. septembra na sceni „Raša Plaović“ Narodnog pozorišta u Beogradu biti izvedena predstava Yuropa, koreografija Kuduza Onikekua i kompanije Q iz Lagosa. Radi se o predstavi koja se bavi izbegličkom agonijom iz afričke perspektive, odnosno, perspektive samih žrtava.\nVeoma snažnom emocionalnom naboju doprinose i verbalni delovi, očajničko uzvikivanje, pre svega afričkih zemalja iz kojih izbeglice dolaze i nabrajanje različitih načina na koje stradaju na putu ka Evropi.\nKompanija Anti Status Kvo iz Brazilije će se 23. i 24. septembra predstaviti koreografijom Lusijane Lare O mesu i betonu. Radi se o imerzivnoj plesnoj instalaciji. Po rečima umetničkog direktora Bitefa Ivana Medenice, to predstavu O mesu i betonu, međutim, ne otuđuje od gledalaca - a koji su njen važan, gradivni deo - jer ona ostvaruje snažno čulno, energetsko dejstvo. Neke slike ovog scenskog pazla imaju i ubojito metaforičko značenje, koje sublimira, na najopštijem nivou, raspad savremenog sveta. Takođe, gola tela izvođača u savremenom brazilskom kontekstu koji je politički retrogradan predstavljaju snažan poziv na borbu protiv autoritarnog društvenog uređenja. U okviru priprema za izvođenje koreografije O mesu i betonu, Bitef će organizovati i akciju sakupljanja smeća sa beogradskih ulica koje će kasnije biti korišćeno u samoj predstavi.\nRezervacija ulaznica za sve predstave na 53. Bitefu počinje za samo nedelju dana, 15. avgusta i trajaće do 1. septembra. Ukoliko do sada niste, što pre pogledajte program i odaberite najiščekivanije predstave!


12-12-2019 06:19 Ratni izveštaji Ostalo Svet Planeta\nMoćni komandant istočnih libijskih snaga, Kalifa Haftar, izdao je naređenje o potapanju svakog turskog broda koji se pojavi pred obalom Libije.\nInformacija koja nagoveštava novu eskalaciju dolazi svega nekoliko sati nakon što su Turska i libijske vlasti u Tripoliju (konkurentna Vlada libijskim vlastima u Tobruku) poručile kako je implementiran ranije dogovoreni sporazum o pomorskom istraživanju, pomorskim granicama i vojnoj saradnji.\nTurski predsednik Erdogan rekao je kako je spreman da pošalje vojsku u Libiju ako Tripoli to zatraži.\nOvo stvaranje pomorske povezanosti između Turske i Libije ozbiljno je zabrinulo i sve zemlje koje se nalaze "između", pre svega Egipat i Grčku.\nIran se suprostavio daleko moćnijoj Americi! Opkoljen nosač aviona! Više o tome čitajte OVDE.


RTCG - Radio Televizija Crne Gore - Nacionalni javni servis :: Politika :: “U Budvi sam branio Ustav i pravni poredak”\n01. 07. 2020. 16:05 >> 16:05 13\n“U Budvi sam branio Ustav i pravni poredak”\nPotpredsjednika Demokrata Dragan Krapović kazao je da je u Budvi djelovao isključivo u odbrani Ustava Crne Gore, pravnog poretka Crne Gore i da se suprotstavio ogromnom broju zloupotreba velikog broja institucija i to, kako ističe, na organizovan i politički pristrasan način.\nPotpredsjednik Demokrata istakao je da to ne doprinosi pomirenju u Crnoj Gori, niti doprinosi razrješenju problema, a svakako ne onome što su bile preporuke najvažnijih međunarodnih adresa, a to je da se u Budvi pronađe održivo rješenje.\nKrapović je, na konferenciji za medije, naglasio da poštuje institucije države Crne Gore, čak i zarobljene, i da pripada partiji koja poštuje institucije, zakon i Ustav države, i koja se bori za pomirenje i nedjeljivost Crne Gore.\nČlan Predsjedništva Demokratske Crne Gore Neven Gošović istakao je da je Specijalni državni tužilac „zaboravio“ da na pres konferenciji saopšti njima dobro poznate činjenice.\n“Da je istražni sudija Višeg suda odbio predlog SDT da se prema Draganu Krapoviću i ostalim osumnjičenim odredi pritvor, te da je Vijeće Višeg suda odbilo i njihovu žalbu izjavljenu protiv rješenja sudije za istragu. Time su nadležni sudski organi rekli i što misle o postojanju osnovane sumnje da su osumnjičeni učinili krivično djelo stvaranje kriminalne organizacije. Jasno je da ne postoji, niti može postojati, ni jedan na zakonu zasnovan dokaz da su Dragan Krapović i ostali osumnjičeni učinili krivično djelo stvaranje kriminalne organizacije iz člana 401a stav 1 Krivičnog zakonika Crne Gore”, naveo je Gošović.\nIstiče i da je za postojanje kriminalne organizacije, pored ostalog, neophodno da budu ispunjena najmanje tri od ukupno osam uslova propisanih odredbama člana 401a stav 6 Krivičnog zakonika.\nGošović je istakao da u konkretnoj krivično-pravnoj stvari niti jedan od tih uslova nije ispunjen i zaključio:\n„Skandalozna je činjenica da je specijalni državni tužilac ustvrdio da je riječ o kriminalnoj organizaciji formiranoj početkom juna u Budvi, a da tvrdnju da takva organizacija djeluje od početka juna nije potkrijepio niti jednom riječju”, poručio je Gošović.\nNeđeljko Rudović, poslanik Demosa, u ime Demosa je iskazao podršku i Krapoviću i svim građanima Budve i Crne Gore koji, kako ističe, ne pristaju da žive u državi bezakonja, u sistemu po kojem se vlada po zakonu sile, umjesto po sili zakona.\n„Svjedočimo ovih dana da je ono što je nazvano 'hibridni režim sa autokratskim tendencijama' pokazalo kako u praksi izgleda. Danas cijenu plaća i Dragan Krapović i ostali predstavnici građana Budve kojima je ukradena volja iskazana na, inače, izborima koji su, kao i svuda, obilovali i kupovinom glasova i svim ostalim mehanizmima i time je pobjeda u Budvi još utemeljenija nego rezultat opozicije na nivou cijele Crne Gore“, istakao je Rudović.\n"Greške DPS-a žele da naplate isključivo građanima Budve"\n28. 07. 2020. 46\n"Jedini nakon sastanka nisam napao Uru"\n"Branite opoziciju kao što DPS brani državu"\n"Demokrate da se dogovore sa DF-om"


Agim Čeku formira\nBEOGRAD - Lideri kosovskih Albanaca nastojaće da do maja ove godine, pre početka razgovora o konačnom statusu Pokrajine, Kosovski zaštitni korpus transformišu u "vojsku Kosova". U Prištini se uveliko vrše pripreme za preimenovanje KZK-a. Uz pomoć albanske narko mafije obezbeđen ...\nDomaći naučnici osporavaju apokaliptična predviđanja kolega iz sveta koji tvrde da se Zemlja raspada\nArmagedon stiže bez najave\nPrirodne kataklizme javljaju se periodično, slažu se stručnjaci, i ne mogu se predvideti. Očekuje se povećanje broja ekstremnih meteoroloških pojava, vetrova i poplava. Naprezanje ploča traje hiljadama godina i ne može se reći kad će se desiti ...\nBorisu Tadiću veća plata\nNa sednici Administrativnog odbora Skupštine Srbije, kako Glas saznaje, u narednih nekoliko dana naći će se predlog tog odbora o povećanju plata u Predsedništvu Srbije i Skupštini Srbije. Prema našem izvoru, predlog je da se izjednače plate imenovanih i postavljenih funkcionera u Predsedništvu Srbije i Skupštini Srbije sa platama u Vladi Srbije, koje su već uvećane.\nTako će predsednik Boris Tadić dobiti uvećanje slično onome koje je dobio i premijer Koštunica, s tim što Tadić ima nešto veći koeficijent od Koštunice. Tadić ima koeficijent 15, a Koštunica 14, s tim što predsednik Srbije sada ima znatno manju osnovicu. Posle nivelacije, Tadić bi trebalo da ima platu nešto višu od 106.000 dinara, koliko sada ima Koštunica.\nTim predlogom predviđeno je i povećanje plata predsednika Skupštine Srbije i funkcionera koji su imenovani i postavljeni. Kako je rečeno Glasu u kabinetu predsednika Tadića, Sekretarijat Predsedništva nije uputio zahtev za povećanje plata Administrativnom odboru. U kabinetu predsednika Skupštine Predraga Markovića rečeno je da on nije u stalnom radnom odnosu i da ne prima platu, već skupštinski dodatak koji prosleđuje stipendistima.\nBEOGRAD - Može da se desi, nije šala, da nas smeće uskoro zatrpa! Bacamo ga gde stignemo, na reciklažu i ne pomišljamo... Deponiju u Vinči nadleću jata ptica, kada se smeće upali, visoko iznad grada ...\nU neuspelim pokušajima da sebi i porodici obezbede "normalan život", mn ogi su rešili da prekrate muke ili bar skrenu pažnju na svoj problem samospaljivanjem\nBenzinom i šibicom do pravde\nTakve pretnje uglavnom su manipulacije ljudi zbog nekih pretrpljenih nepravdi. Međutim, ako dođe do neke velike frustracije, ti ljudi mogu odlučiti da idu do kraja - kaže neuropsihijatar Aleksandar Damjanović\nBEOGRAD - Nizak životni standard i nemogućnost ostvarivanja osnovnih uslova za život naterali su mnoge građane naše zemlje da preduzmu neke radikalne korake. U neuspelim pokušajima da sebi i porodici obezbede "normalan život" mnogi od njih, uglavnom glave porodica, rešili su da sebi ...


Vulin na uručenju nagrade Kapetan Miša Anastasijević: Srpski svet nasušna potreba - Društvo - Dnevni list Danas\nPočetna » Vesti » Društvo » Vulin na uručenju nagrade Kapetan Miša Anastasijević: Srpski svet nasušna potreba\nMinistaru unutrašnjih poslova Srbije Aleksandru Vulinu danas je u Banjaluci uručena nagrada „Kapetan Miša Anastasijević“ za razvoj prosperiteta i unapređenje saradnje Srbije i Republike Srpske.\nVulin je tom prilikom poručio da je „srpski svet nasušna potreba srpskog naroda da se već jednom objedini i da postane jedinstven politički narod“.\n„Nema nijedne generacije u istoriji srpskog naroda koja nije stala pred pitanje šta ste spremni da učinite da ostanete Srbi i da budete baš to što jeste, takvi kakvi jeste. I nijedna generacija u istoriji srpskog naroda nije dala pogrešan odgovor, već je svaka i baš svaka odgovorila spremni smo na sve da budemo i ostanemo Srbi“, kazao je Vulin na uručenju nagrade u Banskom dvoru u Banja Luci, a prenelo je Ministarstvo.\nVulin se zahvalio na nagradi, za koju je rekao da je „nezasluženo velika“ i istakao da bi želeo da bude upamćen „pre nego što ode na onu drugu stranu da se predstavi onima koji ga već toliko dugo čekaju“, kao nekog ko je „svoj život posvetio stvaranju jedinstvenog političkog prostora – srpskog sveta“.\n„Prostora u kome Srbi odlučuju o sebi, prostora u kome se nikada više neće ponoviti jasenovački genocid i martovski pogrom, srpski svet u kome ćemo sa ponosom i hrabrošću govoriti da smo Srbi, nudeći baš to najlepše i najbolje svima ostalima, ali na prvom mestu, brinući o sebi“, dodao je on.\nNagrada „Kapetan Miša Anastasijević“ dodeljuje se već 21 godinu zaslužnim pojedincima u okviru realizacije projekta „Put ka vrhu“ od strane agencije „Media invent“ iz Novog Sada, Univerziteta u Beogradu i Novom Sadu i pod pokroviteljstvom Privredne komore Srbije i Unije poslodavaca Srbije, a od 2015. godine održava se i u Republici Srpskoj.\nAleksandar VulinSrpski svetBeograd


Seltik se nada novom čudu, Arsenal i PSŽ za prvo mesto\nM. D. 23. novembra 2016. 08:54\nFudbaleri Barselone sa oporavljenim Lionelom Mesijem večeras gostuju u bučnom Glazgovu ekipi Seltika sa ciljem da zadrže čelnu poziciju C grupe Lige šampiona, ali i da se vrate na pobednički kolosek.\nVerovatno svima iz Seltika je još u glavi onaj veliki trijumf iz 2012. godine nad Barselonom u Glazgovu 2:1, u meču u kojem su gosti dominirali sa ogromnim posedom lopte i šutevima, ali su Škoti iz tri udarca postigli dva gola i napravili senzaciju.\nOglasio se tragičar finala: Neutešni Liverpulov golman poslao…\nVelika čast: Madžić sudi finale Lige šampiona\nNemci, i da nemaju rezultatski značaj, igrali bi maksimalno, a kamoli kada je ulog treća pozicija i mesto u Ligi Evrope.\nEkipi Arsena Vengera dozlogrdilo je da poslednjih šest godina ispada u osmini finala najjačeg takmičenja jer grupnu fazu završava na drugoj poziciji i dobija znatno jače rivale, pa je sada idealna šansa da to izbegne.\nIstanbul je na nogama jer Bešiktašu, srpskog fudbalera Duška Tošića, dolazi Benfika u meču koji bi mogao da odluči mnogo toga, dok Napoli jednostavno mora da slavi pod Vezuvom protiv kijevskog Dinama.\nMadridski Atletiko i Bajern iz Minhena, takođe, moraju da opravdaju uloge favorita, ali nešto se pitaju PSV i Rostov.\nSrpski golman o kome priča Evropa odbranio penal Mančesteru,…\nRonaldo zapretio rivalima: LŠ je Realovo takmičenje\nMaestro Mesi: Slavni fudbaler na klaviru odsvirao himnu Lige…\nReal Madrid, Borusija i Totenhem u „grupi smrti“


Od 1. jula na ovoj adresi i „Palanačka televizija“ – Palanačke novine\nNa sajtu „Palanačkih“ www.palanacke.com, u okviru našeg dnevnog on-line izdanja „Palanačka hronika“,od 1. jula počela je sa radom i „Palanačka televizija“.\nUkoliko kliknete na link pod nazivom „Palanačka televizija“, sa našim prepoznatljivim logom, koji se na sajtu nalazi u gornjem delu sa leve strane, moći ćete da pogledate video priloge najznačajnijih događaja.\nUvažavajući, vašu potrebu za pravovremenim i tačnim informacijama, i ogromnu podršku „Palanačkoj hronici“, koju je za šest meseci posetilo preko 62.000 čitalaca, uz oko 400.000 pročitanih stranica, potrudili smo se da obogatimo ponudu i omogućimo vam i gledanje video priloga.\nHvala što ste imali razumevanja i za pojedine nenamerne greške, koje su najčešće bile rezultat novinarske strasti ili potrebe za brzom informacijom, a ponekad i rezultat površno proverene vesti.\nDa zaključimo, u ponudi naše redakcije imate na raspolaganju periodično štampano izdanje Nezavisne varoške novine „Palanačke“, dnevno on-line izdanje „Palanačka hronika“ i video priloge „Palanačka televizija“.\nNovi broj Palanačkih u prodaji od 15. septembra\nČitajte novogodišnji dvobroj „Palanačkih“\nNext story Trijumf rukometašica OŠ „Radomir Lazić“ na turniru u Gornjem Milanovcu: TRI UBEDLJIVE POBEDE\nPrevious story Reči i slike: Johann Wolfgang von Goethe


STANJE NA GRANIČNIM PRELAZIMA! Prošao prvi veliki talas putnika, evo gde još ima gužvi - IndeksOnline.rs\nNaslovna srbija Beograd STANJE NA GRANIČNIM PRELAZIMA! Prošao prvi veliki talas putnika, evo gde još...\nSTANJE NA GRANIČNIM PRELAZIMA! Prošao prvi veliki talas putnika, evo gde još ima gužvi\nBEOGRAD – Prvi veliki talas putnika koji su krenuli na godišnje odmore prošao je tokom proteklog vikenda preko naših graničnih prelaza.\nPritisak ogromnog broja putnika koji u isto vreme, najčešće vikendom kreću na put, neminovno dovodi do povremenih čekanja, zbog čega i dalje savetujemo da se pre polaska proveri stanje na prelazima i, tamo gde je to moguće, odabere neki od alternativnih, manje opterećenih pravaca.\nDanas je situacija na gotovo svim većim prelazima potpuno drugačija, počev od Horgoša, gde ni na ulazu, ni na izlazu iz zemlje nema dužih zadržavanja.\nPrethodni tekstNemačka: Policija razbila šifre i uhapslila 750 kriminalaca\nSledeći tekstSvi vaučeri za odmor u Srbiji podeljeni do 10.30 časova


► Novi ambasador SAD posetio Novi Sad\nGradonačelnik Novog Sada Miloš Vučević primio je danas novopostavljenog ambasadora Sjedinjenih Američkih Država u Srbiji Entonija Godfrija i tom prilikom razgovarali su o mogućnostima pospešivanja saradnje „u svim vitalnim oblastima“, saopšteno je iz kabineta gradonačelnika.\nVučević je rekao da grad punom snagom radi na razvijanju poslovnih i industrijskih zona te da očekuje veliko interesovanje investitora, konsatujući da američke kompanije trenutno dobro posluju u Novom Sadu, navodi se u saopštenju.\nGodfri je rekao da izuzetno ceni prijateljstvo i veze dve države i dodao da će ambasada i dalje pružati podršku Srbiji u procesu evropskih integracija.\nSagovornici su se složili da su mir i stabilnost ključni za razvoj čitavog regiona, i da zajednički projekti na nivou lokalnih samouprava mogu mnogo da doprinesu opštem prosperitetu, piše u saopštenju.\nVučević je kazao da će Novi Sad maksimalno iskoristiti šansu za razvoj koju je dobio osvajanjem titula Omladinske prestonice Evrope 2019. i Evropske prestonice kulture 2021. godine i dodao da su efekti aktivnosti na tom polju “već vidljivi”.\nNa sastanku je rečeno i da “Američki kutak” u Novom Sadu ima važnu ulogu u kulturnoj razmeni i promovisanju pravih društvenih vrednosti.


Dug je put do reformisane uprave » CDT\n07/02/2020 Milica Bogdanović\nNakon četiri godine sprovođenja Strategije reforme javne uprave i dalje imamo samo nagovještaje stvaranja efikasne javne uprave kojoj građani vjeruju, kazala je zamjenica direktora CDT-a Biljana Papović, predstavljajući novo istraživanje o kvalitetu sprovođenja reforme javne uprave u Crnoj Gori.\nOna je pojasnila da su “rezultati” reforme vrlo često tumačeni kao formalna ostvarenja koja treba da zadovolje Evropsku uniju:\n“Nesporno uloženi napor i veliki broj realizovanih obaveza, nažalost nijesu dali očekivane efekte”, kazala je Papović i objasnila da u ključnim segmentima sprovođenja reforme imamo nezadovoljavajuće rezultate.\nIstraživanje koje je u ovoj oblasti uradio CDT pokazuje da su optmizacija javne uprave i regulisanje prava na slobodan pristup informacijama kritične tačke koje nijesu uspješno prevaziđene, dok novi sistem koordinacije politika može dobiti prelaznu ocjenu.\n“Sve ovo ukazuje da u ključnim godinama reforme javne uprave napredujemo izuzetno sporo”, kazala je Papović.\nUkazala je i na to da postojanje Savjeta za reformu javne uprave nije mnogo doprinelo samom procesu.\n“Nerijetko se dešavaju propusti, koji predstavljaju direktno neizvršavanje ključnih poslova i dovodi se u pitanje svrha osnivanja i postojanja Savjeta”, kazala je ona i dodala da Savjet nije uspeo da materijalizuje tu moć i i ostvari neophodan uticaj na poboljšanje procesa reforme javne uprave.\nSavjet nije pružio ni političku podršku ovog procesu, što je, prema njenom mišljenju, bilo neophodno da bi se preduprijedile ili ispravile greške u realizaciji reforme.\n“Smatramo da je krajnje vreme da Savjet uzme ovu reformu u svoje ruke”, poručila je Papović.\nUprava nije po mjeri građana\nOvo istraživanje bavilo se i pitanjem pružanja usluga građanima.\nPapović je pojasnila da su prethodnom periodu razvijeni brojni mehanizmi koji su trebali da osnaže participaciju građana, ali oni nisu zaživeli u praksi:\n“Osim niskog nivoa zainteresovanosti građana, problem je u tome što organi vlasti nisu dovoljno otvoreni za prihvatanje inicijativa građana”.\nMilena Gvozdenović, koordinatorka Istraživačkog centra u CDT-u, smatra da je pravo na slobodan pristup informacijama degradirano novim nacrtom Zakona u ovoj oblasti.\nOna je podsjetila da je umjesto rada na otklanjanju brojnih manjkavosti koje su u praksi postojale, zakonodavac odlučio da suzi Ustavom zagarantovana prava i ograniči prostor za kontrolu područja koja su osjetljiva na korupciju.\nUprava depo partijskih kadrova\nGvozdenović smatra da profesionalan i efikasan državni službenik nije postavljen kao stub procesa optimizacije, a javna uprava i dalje mahom predstavlja depo partijskih kadrova.\n“I dalje ne postoje pouzdani podaci o ukupnom broju zaposlenih, a efekti optimizacije se umanjuju novim zapošljavanjima”, kazala je ona i dodala da je teško očekivati da će ovaj proces racionalizovati državnu potrošnju, s obzirom na to da su budžetska izdvajanja za zaposlene na centralnom nivou u konstantnom rastu.\nPrema njenom mišljenju, dodatni problem predstavlja to što, po podacima Ministarstva finansija, za preko 80 % zainteresovanih lica ne postoje sredstva za isplatu otpremnina:\n“Ova reforma postoji da bi se spriječio klijentelizam i partijsko zapošljavanje, a to sada nije slučaj”.\nGvozdenović je ukazala da suu oblasti koordinacije i planiranja politika ostvaren pozitivni pomaci, ali da je evaluacija učinka i dalje kritična tačka.\nTakođe, ovo istraživanje bavilo se i problemom finansijske održivosti lokalnih samouprava.\n“Opštine se moraju suočiti sa lošim stanjem, varaju se oni koji misle da gledanjem kroz prste možemo pomoći opštinama”, poručila je ona.\nPrilikom izrade ovog istraživanja CDT je konsultovao eksperte, koji imaju najbolji referencu u ovoj oblasti, koji su oblast reforme javne uprave, na skali od 1 do 5, ocijenili sa 2,41.\nCDT već tri godine radi procenu napretka Crne Gore u ispunjavanju političkih kriterijuma u pregovorima sa EU, uz finansijsku podršku Norveške ambasade i Balkanskog fonda za demokratiju.\nCjelokupno istraživanje pogledajte u nastavku:


Srpska delegacija odala počast srpskom i ruskom heroju Lebedu - Sputnjik Srbija\n14:53 11.05.2019 (osveženo 15:00 11.05.2019) Preuzmite kraći link\nLebed je jedan od najcenjenih i najodlikovanijih ruskih specijalaca, potpukovnik po činu i heroj Ruske Federacije. Mediji su ga prozvali „ruski Rambo“. Prošao je pet ratišta, od Avganistana do SR Jugoslavije, a zvanje heroja Rusije dodelio mu je predsednik Ruske Federacije Vladimir Putin 2005. godine za hrabrost i junaštvo pokazano u regionu Severnog Kavkaza.\nPrema njegovom ratnom putu na Kosovu i Metohiji napisan je i deo scenarija za film „Balkanska međa“.\nSrpska delegacija je na njegov grob u Aleji heroja na Preobraženskom groblju u Moskvi donela srpsku trobojku, položila crvene karanfile i zapalila sveće, a takođe i po srpskom običaju iznela i flašu rakije.\nGeneral Delić, koji je za vreme sukoba na Kosovu i Metohiji i za vreme NATO bombardovanja bio komandant 549. motorizovane brigade Prištinskog korpusa Vojske Jugoslavije raspoređene na granici Srbije i Albanije, na grob je doneo i pano sa Lebedovom fotografijom, koju je prethodnog dana nosio tokom šetnje „Besmrtni puk“ u Moskvi.\n„Anatolij Lebed je ruski dobrovoljac koji se borio u mojoj brigadi zajedno sa drugim ruskim dobrovoljcima. Na fotografiji koju nosim je u toku NATO bombardovanje. Ovo je vrh Paštrika i on se vraćao sa jednog zadatka. On je kasnije postao heroj Rusije, a pošto je naša brigada proglašena za herojsku brigadu, samim tim on je i heroj Srbije. Poginuo je pre sedam godina u saobraćajnoj nesreći. Ja sam izabrao da u ’Besmrtnom puku‘ na Dan pobede nosim baš njegovu sliku“, rekao je general Delić za Sputnjik.\nSrpska delegacija odala počast srpskom i ruskom heroju generalu Lebedu\nAnatolij Vjačeslavovič Lebed rođen je u gradu Valgi, na jugu Estonije. Pridružio se sovjetskoj armiji 1981. godine, gde je služio u elitnim vazdušno-desantnim jedinicama. Bio je diplomirani inženjer avijacije.\nU Čečeniji je učestvovao u specijalnim operacijama, a u borbama na planinama Ulus-Kert izgubio je deo noge tako što je nagazio na minu. Međutim, i pored toga, on je nastavio da pomaže interesima Rusije kad god je mogao.\nNjegova jedinica je 9. januara 2005. godine upala u zasedu, ali on je odbio da preda svoje ranjene ljude neprijateljskoj strani. Tada je uspeo da savlada trojicu pobunjenika spasavajući život svojim vojnicima. Za ovaj podvig nagrađen je ordenom Heroja Ruske Federacije.\nDobitnik je više medalja i ordena, a u njegovu čast u više gradova Rusije održavaju se razni sportski turniri. U znak sećanja na Lebeda, Savez padobranaca Rusije ustanovio je medalju „Anatolij Lebed“.\nLebed, počast, delegacija